Sakit Bahu Buat Kerja Berat? Doktor Kongsi Punca & Cara Rawat ‘Frozen Shoulder’

Sakit bahu boleh terjadi apabila anda melakukan banyak aktiviti lasak yang melibatkan penggunaan tangan yang lebih. Tapi bagi sesetengah keadaan, simptom frozen shoulder bahu tidak dapat bergerak secara aktif  adalah disebabkan oleh penyakit seperti sakit jantung dan masalah batu hempedu. Jadi, doktor ini kongsi punca dan cara rawatan untuk frozen shoulder.
FROZEN SHOULDER

Frozen shoulder, kadang kala dikenali sebagai “adhesive capsulitis”, adalah keadaan di mana sendi bahu tidak boleh digerakkan dan apabila digerakkan boleh menyebabkan rasa sakit. Keadaan in tidak berlaku secara tiba-tiba tetapi berlaku secara beransur-ansur,dan menjadi bertambah teruk. Kadang kala masalah ini akan hilang dengan sendiri setelah 2-3 tahun. Ia boleh berlaku pada sebelah bahu atau kedua-dua belah bahu.
Risiko seseorang itu mendapat masalah ini apabila mengalami masalah kesihatan seperti diabetes, autoimmune disease dan beberapa masalah kesihatan lain atau setelah menjalani beberapa prosedur yang menghalang pergerakan sendi bahu. Stroke yang lama dan tidak melakukan pergerakan sendi bahu juga berisiko mendapat masalah ini.

PUNCA FROZEN SHOULDER

Punca masalah ini apabila tulang, ligament dan tendon yang diselaputi oleh selaput kapsul menjadi tebal dan ketat sehingga sendi bahu tidak dapat digerakkan. Penebalan selaput kapsul dan sendi bahu menjadi ketat akibat kesan dari penyakit kronik yang disebutkan tadi.
RAWATAN

Rawatan bagi masalah frozen shoulder ini adalah melakukan pergerakan sendi bahu secara perlahan-lahan, pengambilan ubat steroid dan ubat penahan sakit. Suntikan steroid mungkin dilakukan jika perlu. Pembedahan arthroscopic hanya dilakukan jika selaput kapsul yang membaluti sendi itu terlalu ketat dan perlu dilonggarkan.
Untuk sementara, pesakit boleh mengambil ubat penahan sakit dan berurut perlahan-lahan bagi membolehkan sendi bahu dapat digerakkan. Pergerakan bahu harus digalakkan bagi membolehkan masalah ini tidak bertambah teruk. Jika sendi bahu tidak dapat digerakkan langsung akibat terlalu sakit atau terlalu ketat, berjumpalah dengan doktor untuk rawatan selanjutnya.Untuk pencegahan awal, elakkan bahu yang terlibat dari melakukan aktiviti yang membebankan.
Selain itu, kurangkan aktiviti yang memerlukan gerakan melebihi paras kepala seperti melontar. Dinasihatkan juga untuk berhenti daripada melakukan aktiviti yang tinggi bebanannya dan rehat secukupnya perlu diambil. Jangan tidur mengiring dengan menghimpit bahu. Amalkan tidur terlentang bagi mengelakkan keadaan yang lebih teruk berlaku pada bahu.
Sumber: Dr Zubaidi Hj Ahmad


14 Cara Menghilangkan Sakit Gigi Tanpa Ubat. Cubalah!

Cara Menghilangkan Sakit Gigi
Sakit gigi adalah gejala yang tidak asing lagi. Segala peringkat umur mengalaminya. Lebih-lebih lagi pada yang hamil atau mengandung. Apabila mengalami sakit gigi, segala kerja, perilaku akan terbantut.
Apakah yang menyebabkan gejala sakit gigi? Sakit gigi berlaku apabila rasa ngilu pada gigi diakibatkan oleh karies gigi, rahang, gingivitis dan banyak lagi. Jika tidak diubati secepat mungkin, ia juga boleh mengakibatkan sakit jantung dan juga stroke.

Bagaimanakan untuk menghilangkan sakit gigi? Perkara pertama yang akan terlintas ialah berjumpa dengan doktor gigi. Namun ramai yang takut untuk berjumpa doktor gigi, dan lebih memilih untuk mengubatinya sendiri. Di sini ada petua-petua yang mungkin boleh hilangkan atau redakan sakit gigi.
Antara cara menghilangkan sakit gigi dan petuanya adalah:

1. Hilangkan plak
Ini cara menghilangkan sakit gigi yang pertama. Berkumur dengan bahan kumur seperti Listerine supaya dapat hilangkan plak pada gigi. Plak antara punca-punca gejala sakit gigi. Buat sekurang-kurangnya 3 kali sehari selepas membasuh gigi.

2. Minyak gamat
Cara menghilangkan sakit gigi ini, tidak ramai orang tahu. Cuba letakkan minyak gamat pada putik kapas dan sapukan pada bahagian yang sakit.
3. Gigit bunga cengkih
Gigit 3 kuntum bunga cengkih pada tempat yang sakit. Kalau ada gigi berlubang, tumbuk cengkih dan isi dalam lubang gigi dan tutup dengan kapas. Insya-Allah beransur hilang.
4. Kumur dengan air garam
Bancuh satu sudu kecil garam pada secawan air hangat. Kacau sampai larut. Biarkan hingga suam kemudian kumurlah dengan air garam tadi. Jika mencuba cara menghilangkan sakit gigi dengan air garam, jangan sampai terminum air garam tadi pula.
5. Kapur sirih
Ambil sedikit kapur sirih dan sapukan pada gigi yang sakit itu. Kunyahlah sirih yang bercampur sedikit kapur. Insya-Allah sakit gigi itu akan cepat hilang.
6. Kumur air rebusan sirih
Ambil 10 helai daun sirih tua direbus dengan air sebanyak 4-6 gelas sehingga mendidih. Sejuk dan tapiskan. Berkumurlah dengan air rebusan daun sirih tersebut. Sakit gigi akan hilang.
7. Lidah buaya
Ambil isi lidah buaya dan letakkan pada tempat yang sakit. Dalam kira-kira 2-3 jam kemudian dapat menghentikan rasa sakit.
8. Habbatus Sauda
Ambil serbuk jintan hitam atau minyak jintan hitam (habbatus sauda), letakkan dalam gigi yang berlubang.
9. Daun serai
Ambil daun serai dan tumbukkan hingga hancur. Masukkan ke dalam air hangat dan tambah sedikit garam. Air serai ini hendaklah digunakan sebagai bahan kumur.
10. Tomato muda
Ambil buah tomato muda yang dibelah dua, kemudian masukkan tomato ke bahagian yang sakit tadi. Andaikata gigi anda dimakan ulat, ulat itu akan keluar dengan sendirinya.
Setelah itu kumur-kumurlah dengan air apabila terasa sembuh. Jika petua ini sesuai Insya-Allah sakit gigi akan hilang.
11. Gambir
Rendamkan sedikit gambir dalam setengah cawan air suam. Tumbuk sehingga separuh hancur. Masukkan gambir ini ke dalam gigi yang sakit. Gambir akan mengebaskan gigi tetapi jangan gunakan terlalu banyak kerana ianya akan mengebaskan bibir. Insya-Allah.
12. Kumur garam, air dan limau nipis
Rebus garam, air dan limau nipis yang dibelah empat sehingga mendidih. Kemudian biarkan hingga suam dan berkumurlah sekerap yang boleh. Lakukan setiap hari sampai sakitnya berkurangan.
13. Asam jawa
Asam jawa digoreng beberapa minit. Kemudian bakar sedikit garam kasar di dalam daun pisang. Tumbuk kesemua bahan ini sehingga halus. Kemudian tampalkan pada gigi yang sakit.
14. Bawang putih
Hiris bawang putih dan tempelkan pada gigi yang sakit. Biarkan sekurang-kurangnya selama satu jam. Insya-Allah, anda akan terasa kesannya.
Akhir kata
Foto Kredit: livescience.com
Sakit gigi amatlah menyakitkan dan sesiapa yang mengalaminya pasti rasa tidak senang duduk.
Namun untuk membiarkan ianya tidak berlarutan,selalulah menggosok gigi sebelum tidur dan selepas makan, kerana karies gigi boleh berlaku apabila anda membiarkan bakteria di dalam mulut. Jika sakit gigi berlarutan, jumpalah doktor gigi untuk rawatan lanjut.


7 Cara Menghilangkan Selulit ‘Degil’ Pada Perut, Paha, Dan Punggung

“Kenapa ya ada timbul kesan-kesan selulit pada kulit aku ni. Lagi-lagi bahagian peha dan belakang lutut. Nak kata aku gemuk tak juga, sebab BMI masih normal. Adakah cara menghilangkan selulit ni?”
Jangan anggap tubuh langsing kita tidak terkena selulit. Menurut pakar kajian selulit, wanita bertubuh ramping juga berisiko mengalami selulit. Selulit bukan terjadi kerana berat badan, tetapi kandungan lemak di bawah kulit yang terkumpul sehingga memberi tekanan pada tisu-tisu penghubung yang ada permukaan kulit. Hasilnya, garisan-garisan selulit terjadi. Menurut kajian kira-kira 85% wanita mengalami masalah ini.

Namun begitu, selulit bukanlah penyakit. Ia cuma lapisan lemak terkumpul di bawah kulit. Sebelum berbelanja mahal untuk merawatnya melalui krim mahal dan teknologi terkini, cuba dulu beberapa cara menghilangkan selulit yang boleh anda lakukan sendiri dengan bahan semulajadi di rumah.
Foto Kredit: momjunction.com

7 Cara Menghilangkan Selulit Pada Perut, Paha, Dan Punggung
Berikut adalah cara menghilangkan selulit dengan mudah. Murah, dan hanya perlu buat di rumah!

1. Berus Kulit Kering
Gunakan berus badan yang tidak terlalu kasar. Dalam keadaan kulit tidak terkena air, beruskan badan pada bahagian bermasalah. Buat pergerakan memanjang pada satu arah dan elakkan gerakan berulang-alik. Boleh juga beruskan dengan pergerakan bulatan.
Untuk selulit di kulit, buat gerakan bulat mengikut lawan arah jam. Kaedah memberus kulit ini dapat menangani selulit dengan cara melancarkan peredaran darah dan menegangkan kulit. Selain itu, masalah kulit kering dan gelap terutamanya di bahagian lutut dan siku juga dapat diatasi. Lakukan sekali sehari sebelum mandi pada bahagian tersebut. Ingat, cari berus yang sesuai!
Foto Kredit: health.com
2. Buat Skrub Kopi
Rawat selulit sendiri di rumah dengan membuat sendiri skrub serbuk kopi. Campurkan ¼ cawan serbuk kopi, 3 sudu gula, dan 3 sudu minyak kelapa/zaitun sehingga menjadi pes. Lumurkan dan urut pada tempat bermasalah kemudian balut dengan plastik jernih.
Selain bau yang menyenangkan, kopi dapat membantu menegangkan kulit. Di samping itu kulit juga akan merasa lebih segar. Kaedah mengurut juga dapat melancarkan peredaran darah pada kulit.
Foto Kredit: the11best.com
3. Tingkatkan Sumber Makanan Omega-3
Selulit juga terjadi apabila badan tidak memiliki hormon yang seimbang. Hormon yang seimbang dapat dicapai dengan pengambilan minyak sihat. Kita biasa makan makanan mengandungi minyak sayuran tetapi lupa akan kepentingan minyak semulajadi omega-3 yang membantu mengimbangi hormon dan seterusnya mengurangkan selulit pada badan.
Selain melawan selulit, minyak omega-3 juga mempunyai pelbagai faedah untuk mengekalkan kesihatan kita. Kacang walnut, kacang pecan, chia seed, tuna dan ikan salmon adalah antara sumber semulajadi yang kaya dengan minyak omega-3.
Foto Kredit: bebrainfit.com
4. Minyak Aromaterapi
Selain daripada mendapatkan sumber minyak omega-3 daripada makanan, anda juga boleh cuba menyapukan minyak kelapa dara, minyak zaitun, atau krim pelembap organik yang boleh dibeli di pasaran.
Jika anda peminat minyak aromaterapi, anda boleh menggunakan seleksi grapefruit, juniper, dan daun rosemary untuk mendapatkan hasil yang memuaskan.

5. Cuka Epal
Cuka epal atau apple cider vinegar adalah salah satu cara menghilangkan selulit dengan cepat kerana ia mengandungi mineral, potassium, magnesium, dan kalsium. Elemen-elemen ini adalah penting untuk membuang toksin dan air yang ‘bertakung’ pada bahagian berlemak seperti paha dan perut.
Caranya, sampurkan cuka epal dengan air dengan nisbah 1:2 atau 1:1 (bergantung kepada sensitiviti kulit anda) dan sapukan campuran ini pada bahagian berselulit. Kemudian, balutkan dengan plastic wrap dan letakkan tuala suam di atasnya selama 1 jam. Selepas itu, buka balutan dan bilas dengan air bersih. Lakukan sebanyak sekali sehari sehingga selulit benar-benar hilang.
Selain itu, anda juga boleh meminum campuran air suam bersama 2 sudu cuka epal dengan 1 sudu madu. Minuman ini dapat membantu mengurangkan berat badan.
Foto Kredit: allhealthynews.com
6. Minum Banyak Air
Amalkan pengambilan air kosong 8 gelas sehari dan pilih sayur dan buah yang mengandungi kandungan air yang banyak seperti tembikai, lobak putih, timun dan tomato.
Kandungan air yang banyak dapat menguatkan tisu-tisu penghubung pada kulit di samping dapat mengawal berat badan.

7. Rajinkan Diri Bergerak Aktif
Daripada duduk di rumah menonton televisyen dan risau tentang selulit, apa kata keluar dan mulakan hobi yang dinamik. Ajak rakan untuk mendaki bukit atau berenang bersama. Cabar diri anda dengan perkara baru. Daftarkan diri ke kelas yoga atau muay thai, atau ajak anak-anak bermain di taman untuk mengeluarkan peluh.
Aktiviti senaman bukan sahaja meyihatkan badan dan meningkatkan metabolisme, malah ia mengurangkan tekanan pada kulit untuk menghasilkan selulit.
Foto Kredit: 123rf.com
Elak Stres, Kekalkan Pemakanan Seimbang
Selain daripada cara di atas, jangan lupa mengamalkan pengambilan makanan seimbang dan gaya hidup sihat.
Tidur sekurang-kurangnya 7 jam sehari dapat memulihkan segala kelesuan pada badan dan menstabilkan hormon. Selain menghalang pembentukan selulit, tidur yang cukup juga dapat mengawal berat badan, mengurangkan stres dan mengurangkan risiko mendapat penyakit.


10 Cara Menghilangkan Stress Yang Jarang Kita Dengar

Bila stress, rasa macam nak tumbuk muka orang kan? Tak pun, rasa macam nak menjerit sepuas hati. Tapi harapan tetap harapan. Hajat di hati memang rasa nak tumbuk dan belasah orang, tetapi mana mungkin ia berlaku.
Biasalah, setiap hari kita akan mengalami tahap kebimbangan yang tinggi. Dengan beban GST yang membelenggu perbelanjaan harian, masalah rumah tangga dan masalah kerja, semuanya memberikan impak kepada kehidupan anda.

Menghabiskan kerja yang tertangguh dan menguruskan keluarga terasa bagai tugasan yang sangat berat. Walaupun semua orang tahu bahawa tekanan adalah sesuatu yang sia-sia dan tidak produktif, anda tetap merasa bimbang mengenai perkara yang anda tidak boleh ubah.
Walau bagaimanapun, ini adalah satu kesilapan besar. Apabila anda tertekan, anda tenggelam dalam pemikiran negatif dan anda tidak dapat memberi tumpuan kepada perkara yang baik dan lambat laun anda akhirnya merasa lemah dan sakit-sakit.

Cara menghilangkan stress
Bagaimana jika saya memberitahu anda terdapat 10 cara anda boleh mengurangkan tekanan tersebut? Ada beberapa cara mudah dan unik untuk menghilangkan tekanan.

1. Melukis menggunakan jari
Foto Kredit: artforkidshub.com
Ekspresikan diri anda melalui apa jua jenis seni adalah satu bentuk pembebasan. Lebih khusus lagi, lukisan menggunakan jari membolehkan anda untuk menjadi lebih kreatif tanpa apa-apa sekatan dengan harapan supaya anda dapat bereksperimen dengan cat jari dalam apa-apa cara yang anda mahu seperti kanak-kanak lakukan.
Jika tidak, gunakan krayon atau apa-apa sahaja. Lukiskan perasaan anda pada kanvas dan lihatlah hasilnya. Marah? Penat? Terbelenggu? Semuanya ada di depan mata.
2. Urutan pada telinga
Anda mungkin ketawa mendengar hal ini, tetapi mengurut telinga sebenarnya adalah cara melegakan tekanan yang sangat baik. Ini akan membebaskan endorfin dalam otak dan membuatkan anda berasa lebih tenang. Cara untuk melakukannya adlah dengan menggosok kawasan luar telinga dengan menggunakan ibu jari dan jari telunjuk, picit kawasan tersebut ke atas dan kemudian kawasan pada belakang telinga.
3. Telefon ibu anda
Jika anda dan ibu anda masih mempunyai hubungan yang baik, anda boleh menghubungi beliau untuk membantu anda mengurangkan tekanan. Selepas memeriksa bagaimana perempuan muda bertindak balas di bawah keadaan tertekan, saintis mendapati bahawa mendengar suara ibu mereka mengurangkan hormon tekanan dan meningkatkan hormon oxytocin yang menyumbang pada rasa tenang.
4. Menghidu epal
Foto Kredit: fanpop.com
Walaupun berbunyi sangat pelik, menghidu epal atau mana-mana buah-buahan sitrus yang lain boleh mengurangkan sakit kepala dan melegakan tekanan. Kajian menunjukkan bahawa penghidap migrain kronik yang menghidu aroma epal hijau melaporkan bahawa kesakitan mereka berkurangan.
5. Beri ganjaran pada diri anda
Walaupun anda merasa diri anda tidak melakukan sesuatu perkara yang besar hari ini, jangan lupa berikan ganjaran pada diri anda. Terutamanya apabila anda merasa putus asa atau merasa tekanan yang sangat teruk. Tidak kira betapa kecil mahupun besar pencapaian anda, adalah berbaloi untuk ingatkan diri anda kerja yang hebat yang anda lakukan pada hari ini.
Bukankah makan aiskrim juga satu ganjaran? Sama juga dengan membeli handbag baru?
6. Lihat keindahan alam
Foto Kredit: deviantart.com
Kajian menunjukkan dengan melihat alam, dapat menenangkan minda. Anda boleh melihat lautan ombak, titisan hujan atau apa sahaja yang akan menyumbang kepada ketenangan minda. Lihatlah alam lebih kurang 20 minit setiap hari dan anda akan mula merasa perbezaannya.
Jika berada di hutan konkrit, lihatlah kawasan hijau di luar pejabat. Keluar sebentar untuk melihat alam semulajadi.
Bercutilah jika ada bajet, tidak perlu mahal-mahal.
7. Letupkan belon
Apabila anda merasa tertekan, anda cenderung untuk mengambil nafas yang lebih pendek daripada biasa. Dalam usaha untuk membantu anda berehat, cuba meletupkan belon. Ini akan membolehkan anda kembali bernafas pada kadar biasa dan anda boleh menghela nafas yang lebih mendalam dan panjang. Selain itu, ia akan berehat otot anda dan mengurangkan kadar denyutan jantung.
8. Letakkan pokok di atas meja anda
Foto Kredit: ontrus.com
Tumbuhan boleh menjadi kawan terbaik anda ketika menghadapi krisis. Dengan meletakkan pokok di atas meja anda atau rumah telah terbukti secara saintifik memberi manfaat kepada kesihatan anda. Bukan sahaja menjadikan persekitaran lebih cantik, malah dapat mengurangkan tekanan dan merendahkan tekanan darah.
9. Makan makanan yang dapat menghilangkan tekanan
Mungkin ada dia antara anda yang tidak tahu kewujudan makanan yang dapat menghilangkan tekanan.
Cuba ambil asparagus, avokado, telur, ikan salmon, susu, badam, buah oren, bayam, labu, mangga, dark chocolate dan oatmeal. Kebanyakan makanan ini memberikan anda vitamin yang berguna dan protein, omega-3, vitamin C, B2 dan E dan boleh memberikan kesan yang menenangkan.
10. Solat
Foto Kredit: nev.it
Semua orang tahu, solat itu menenangkan. Tapi berapa ramai yang betul-betul solat kalau dalam keadaan stress?
Kalau sampai pejabat di pagi hari, cuba solat dhuha dahulu. Selesai solat dhuha, baru sambung buat kerja. Jadikan ia satu kebiasaan.
Jika waktu malam, cuba amalkan solat tahajjud tatkala semua orang sedang tidur. Berkomunikasilah dengan Allah, curahkan apa yang ada dalam hati anda.
Akhir kata
Foto Kredit: fatherandsonne.com
Seperti yang dapat anda lihat terdapat pelbagai cara untuk melegakan tekanan. Jika tekanan sering berlaku kepada anda, anda boleh mencuba mana-mana teknik ini untuk memastikan bahawa anda menikmati kehidupan yang ceria serta bebas dari tekanan!


“Ulser mulut ni nampak je kecik. Tapi dia punya pedih, boleh tahan juga. Apa cara menghilangkan ulser mulut ni ya?”
Menurut laman web kesihatan NHS Choices, ulser mulut adalah sesuatu yang tidak serius dan biasa berlaku disebabkan tergigit bibir, luka akibat memberus gigi, alergi, dan sebagainya.

Lazimnya ia akan hilang dalam masa 1-2 minggu. Sungguhpun tiada ubat yang dapat menyembuhkannya serta-merta, ada beberapa bahan dan cara menghilangkan ulser mulut yang boleh anda lakukan di rumah.
8 Cara Menghilangkan Ulser Mulut Dengan Cepat Dan Berkesan
Berikut adalah beberapa cara menghilangkan ulser mulut dengan lebih pantas. Cubalah!

1. Madu
Madu memiliki sifat antibakteria yang sangat baik untuk menghilangkan ulser mulut. Ia membantu mengekalkan kelembapan mulut dan menggalakkan proses pembentukan tisu baru.

Sapukan sedikit madu asli pada tempat yang terkena ulser dan biarkan ia melarut dalam mulut. Boleh juga mencampurkan secubit kunyit untuk mempercepatkan lagi proses penyembuhan.
http://www.wdsxploit.com/
2. Gel Aloe Vera
Selain madu, gel aloe vera juga adalah sumber anti-bakteria dan anti-keradangan yang dapat membantu menghilangkan ulser mulut secara semulajadi.
Gel aloe vera turut memiliki sifat anti-oksidan di samping sifatnya yang sejuk yang memulihkan rasa sakit dengan hampir serta-merta.
http://www.stylecraze.com/
3. Baking Soda
Baking soda boleh digunakan dengan mudah dengan menyapukannya di bahagian dalam mulut yang terkena ulser. Atau, anda boleh mencampurkannya dengan sedikit air untuk dijadikan pes. Sapukan pada bahagian ulser dan biarkan seketika. Selepas beberapa minit, kumur dengan air bersih.
Baking soda atau soda bikarbonat yang bersifat alkali membantu meneutralkan keasidan pada ulser mulut. Ia juga boleh membantu membunuh bakteria agar ulser sembuh dengan cepat.
Foto Kredit: davidwolfe.com
4. Garam
Kumurkan mulut dengan air garam selama 30 saat. Ulangi 2-3 kali sehari.
Konsentrasi sodium klorida yang tinggi akan menggalakkan proses osmosis, lalu membantu mempercepatkan luka ulser untuk sembuh.

5. Tuamkan Dengan Uncang Teh
Rendamkan uncang teh yang telah direndam ke bahagian mulut / bibir yang terdapat ulser selama 5 minit.
Teh adalah sejenis bahan beralkali. Maka, ia dapat membantu meneutralkan asid yang menyebabkan rasa sakit pada ulser mulut.

6. Minyak Vitamin E
Jika anda mempunyai minyak vitamin E, sapukan pada bahagian mulut yang terdapat ulser. Sebagai alternatif, boleh juga membuka kapsul vitamin E dan sapukan minyaknya.
Minyak ini akan membantu mengelakkan luka ulser daripada jangkitan dan memulihkannya dengan pantas.
Foto Kredit: daily.barbellshrugged.com
7. Kumur Larutan Antiseptik
Larutan antiseptik seperti Listerine dapat membantu mencegah bakteria daripada menjangkiti luka ulser.
Baca arahan pada label dan gunakan setiap hari.
Foto Kredit: .krazycouponclub.com
8. Sapukan Gel Oral
Gel oral seperti Bonjela atau Oral Aid adalah antara ubat yang sering disyorkan dan ia boleh didapati di farmasi. Gunakan mengikut arahan pada label dan ikut preskripsi daripada ahli farmasi.

Do’s & Don’ts
Pastikan anda:

menggunakan berus gigi yang lembut dan halus untuk memberus gigi
banyakkan meminum air kosong
minum menggunakan straw sekiranya perlu
makan makanan yang lembut

Elakkan:

memakan makanan pedas, berempah, atau berasid seperti jus oren
meminum minuman yang terlalu panas
memakan makanan yang keras seperti keropok, kerepek, atau kacang

Foto Kredit: thehealthsite.com
Dapatkan Rawatan Doktor Sekiranya…

ulser mulut tidak berkurangan walaupun selepas 3 minggu
kerap berlaku semula
menjadi semakin sakit dan merah – ia mungkin tanda jangkitan


Cara Mudah Kilatkan Periuk & Perkakas Dapur Dengan Asam Keping

“Minggu depan ingat nak buat makan-makan. Mesti ramai kawan datang datang masak sekali. Seganlah aku kalau periuk kuali hitam legam macam ni. Macam mana cara mengilatkan periuk dan segala macam peralatan dapur ni?”
Kadang-kadang kita terlalu khusyuk memasak sampai habis hitam kuali dan periuk akibat jelaga atau kerak hangus. Di sini kami berbesar hati kerana Puan Kalaivani Vj sudi berkongsi tips beliau yang sangat mudah, efisyen dan jimat.

Menurut beliau, cara ini sesuai untuk perkakas dapur jenis keluli, perak, besi, tembaga dan sebagainya. Bagi kawan-kawan berbangsa India, boleh juga menggunakan cara ini untuk mengilatkan set pemujaan (pooja) masing-masing. Tentu anda akan berpuas hati dengan keputusannya.
Cara Mengilatkan Periuk & Perkakas Dapur Dengan Asam Keping
Berikut adalah cara mengilatkan periuk atau perkakas dapur menggunakan asam keping, langkah demi langkah.

1. Didihkan Asam Keping
Mula-mula, sediakan periuk yang besar dan boleh memuatkan perkakas yang boleh anda celupkan ke dalamnya nanti.

Kemudian, masukkan asam keping sekitar 6-7 keping dan panaskan hingga mendidih.
Menurut Puan Kalaivani, boleh juga menggunakan asam jawa sekiranya tiada asam keping. Tapi, kesannya tidak sehebat asam keping.

2. Ambil Perkakas Yang Ingin Dikilatkan
Inilah contoh perkakas yang ingin dikilatkan. Ambil perkakas tersebut dan celupkannya ke dalam periuk besar tadi.

3. Rendamkan
Rendamkan periuk atau bahan yang ingin dikilatkan tadi selama lebih kurang 2 minit. Kalau rajin, terbalikkan supaya semua permukaan dapat terendam dengan sempurna.

4. Sental
Setelah dikeluarkan dari air asam keping yang mendidih tadi, sentalkan menggunakan sabun. Puan Kalaivani mengesyorkan supaya ia disental dengan Sabun Cap Buruh atau Axion.
5. Bilas Seperti Biasa
Akhir sekali, bilaskan dan keringkan seperti biasa. Nampak hasilnya seperti dalam gambar ini, berkilat bukan?
Kalau nak lebih berkilat, Puan Kalaivani syorkan supaya dijemur di bawah matahari. Lebih ‘shining’ katanya.

Memang Berkesan!
Ramai yang telah mencuba petua dan cara mengilatkan perkakas dapur ini. Antaranya Cik Nor yang telah menggunakannya untuk mengilatkan periuk ini. Sangat ketara hasilnya. Dah macam baru beli!

Selamat mencuba!

*Perkongsian asal oleh Puan Kalaivani Vj melalui Group Facebook Masak Apa Hari Ini (MAHN) ini diterbitkan semula dengan kebenaran beliau.


Guna Bola Tenis Rupanya Boleh Legakan Sakit Belakang & Tapak Kaki, Baru Tahu…

“Adui, sakitnya tapak kaki ni. Nak pijak pun tak boleh…”
Pernah tak anda mengalami masalah sakit tapak kaki seperti situasi di atas? Biasanya, masalah tersebut boleh berlaku apabila berat badan berlebihan dan berjalan terlalu jauh sehingga menyebabkan sakit belakang dan tapak kaki.

Nak tidur malam pun susah dek kerana tidak selesa dan pelbagai urutan sudah dicuba namun, masih juga tidak melegakan kesakitan itu. Apa kata anda cuba teknik yang dikongsi oleh Public Health Malaysia di laman Facebook iaitu dengan menggunakan bola tenis untuk mengurangkan sakit tapak kaki.
Baca juga: Tiba-Tiba Kaki Cramp! Ini Cara Hilangkan Sakit Otot Kejang, Memang Lega

GUNA BOLA TENIS RUPANYA BOLEH LEGAKAN SAKIT BELAKANG & TAPAK KAKI

Mula mula buat sakit, tapi lama lama rasa sedap dan lega! Sesiapa yang ada masalah sakit tumit, sakit dibahagian bawah belakang dan otot otot betis yang tegang boleh cuba.
1. Duduk tegak dan kaki di permukaan lantai.
2. Letakkan bola tenis atau massage ball di bawah tapak kaki.
3. Perlahan-lahan, golekkan bola tenis ke depan dan ke belakang.
4. Lakukan selama 3 minit.
5. Kemudian, ulang pada kaki yang sebelah pula.

Memang lega dan menjadi. Anda patut cuba di rumah sekiranya mengalami masalah sakit belakang dan tapak kaki.
Sumber: Public Health Malaysia


Alami Masalah Terlebih Berfikir (Overthinking) Pun Bahaya, Ini Apa Kata Doktor

‘Overthinking’ atau keadaan seseorang yang terlalu berfikir boleh terjadi kepada sesiapa sahaja. Disebabkan itu, ramai dalam kalangan masyarakat mencari cara menguruskan overthinking ini.
Melalui perkongsian video di laman Facebook Doktor Rozanizam Zakaria, Pakar Psikiatri di Universiti Islam Antarabangsa Malaysia (UIAM), sikap terlalu berfikir ini bukanlah satu penyakit. Ia terjadi apabila seseorang itu dalam keadaan berfikir atau risau memikirkan sesuatu yang melebihi daripada apa sepatutnya.

Baca juga: Ini 10 Kunci Rahsia Untuk Berjaya, Cuba Buat Mulai Hari Ini – Dato’ Dr. Fadzilah Kamsah
5 TIPS MENGURUSKAN OVERTHINKING
Gambar hiasan: Google.

APA ITU OVERTHINKING?
Menurut Doktor Rozanizam, ‘overthinking’ merupakan seseorang yang berfikir atau risau memikirkan sesuatu keadaan melebihi daripada apa yang sepatutnya. Kadang-kadang bermula dengan satu fikiran, kemudian akan asyik berfikir lagi dan lagi.

Sampai akhirnya, perkara yang ingin dilakukan di permulaan tadi tidak berjaya diselesaikan. Diumpamakan seperti melayari internet, kemudiannya membuka browser dan browser yang lain.
Overthinking bukanlah satu penyakit tetapi ia adalah keadaan di mana fikiran seseorang itu terganggu. Ia boleh berlaku kepada sesiapa sahaja seperti seseorang yang mungkin dalam keadaan tertekan, personalitinya yang mudah risau atau kepada individu yang mengalami masalah kesihatan mental (kemurungan atau anxiety).
CARA MENGURUSKAN OVERTHINKING:
Di dalam perkongsian tersebut, Doktor Rozanizam menyatakan terdapat 5 cara yang boleh dilakukan oleh seseorang sewaktu mengalami overthinking. Malah, beliau turut menyarankan agar tips ini tidak dilakukan sekali sahaja kerana ia perlu sentiasa diamalkan berulang-kali.
Semoga anda dapat menangani isu overthinking ini.
1. AMALKAN 3C
Gambar hiasan: Google.
CHECK

Periksa semula apa yang sedang anda fikirkan.

CABAR

Jangan terus menerima apa yang anda sedang fikirkan, sebaliknya cabar pemikiran tersebut.
Periksa betul ke tak betul atau perlu ke tidak perlu, fikiran yang baik atau tidak dan sebagainya.

CIPTA

Cipta atau cari pemikiran yang lebih sihat.
Bagaimana pula hendak berfikir dengan sihat? Ikuti tips yang kedua.

2. FOKUS KEPADA 2 PERKARA
Gambar hiasan: Google.
FOKUS KEPADA PENYELESAIAN PRAKTIKAL
Dalam banyak perkara yang difikirkan, pilih perkara yang praktikal untuk dilakukan. Kadang-kadang banyak yang datang di fikiran itu adalah falsafah ataupun masalah yang hypotertical.
Contohnya, “kalau macam ini macam mana?”
Disebabkan itu, dalam banyak perkara yang bermain di fikiran, anda perlu fokus kepada penyelesaian yang praktikal.
FOKUS KEPADA PERKARA DALAM KAWALAN
Contohnya anda banyak fikir, “esok jadi jadi macam mana?”, “kalau macam ini jadi bagaimana pula?”
Adakah yang terjadi pada esok itu dalam kawalan kita? Sekiranya bukan dalam kawalan anda, belajar untuk lepaskannya.
3. TULIS
Gambar hiasan: Google.
Kadang-kadang, ia membantu untuk ‘visualise’, tunjuk dan nampakkan apa yang sedang anda fikirkan.
Kaedahnya adalah dengan menulis. Perkara yang sedang serabut di dalam kepala seperti mengenai masalah, kerisauan atau sebagainya perlulah disenaraikan.
Ia membantu anda untuk melihat apa yang difikirkan dengan lebih jelas di mana, perkara yang sedang diserabutkan itu sebenarnya adalah bukan perkara yang teruk, mengarut, tidak praktikal atau berlebih-lebihan.
Dalam fikiran ia berbentuk abstrak tetapi apabila diterjemahkan di atas kertas ia bersifat lebih objektif.
4. AMALKAN PRAKTIS YANG MEMBANTU ANDA TENANG
Gambar hiasan: Google.
Contohnya:

Deep breathing.
Progressive Muscle Relaxation (PMR)
Mindfullness (teknik melatih diri untuk fokus).

Dan apa-apa sahaja tips yang pernah dikongsikan umum.
5. LIBATKAN DIRI DENGAN PELBAGAI AKTIVITI
Gambar hiasan: Google.
Sibukkan diri anda dengan melakukan pelbagai jenis aktiviti. Kadang-kadang, overthinking ini akan datang bila anda sedang duduk sahaja, berfikir, termenung atau sebelum tidur.
Disebabkan itu anda cepat terganggu dengan pemikiran yang negatif. Justeru itu, cubalah sebaik mungkin untuk melibatkan diri anda dengan aktiviti yang berfaedah.
Sumber: Facebook Doktor Rozanizam Zakaria


Ini Cara Mengurut Bayi Yang Betul, Bahaya Kalau Silap Teknik

“Eh, bolehkah bayi baru lahir diurut? Kecil sangat, nak dukung pun tak berani, lagi pula nak mengurut. Bagaimana cara mengurut bayi dengan betul?”
Seperti yang umumnya kita tahu, mengurut bayi memang banyak manfaatnya. Selain mengukuhkan ikatan antara bayi dengan ibu, ia juga memberi pelbagai kebaikan dari segi kesihatan dengan membantu melancarkan peredaran darah.

Namun, menurut health.compas.com, sejak kebelakangan semakin banyak kes bayi yang dilaporkan mengalami celebral palsy, pendarahan otak, hingga bayi lumpuh, tidak bermaya, dan ada yang meninggal dunia akibat cara urutan bayi yang salah dan berlebih-lebihan.
Maka, sebab itulah pentingnya kita mengetahui cara mengurut bayi yang sebenar. Badan bayi amat lembut dan berisiko walaupun terhadap tekanan jari orang dewasa yang tidak disengajakan.

Foto Kredit: www.wljn.com
Adakah Bayi Boleh Diurut Sejak Lahir?
Kebanyakan sumber menyarankan agar bayi yang baru lahir ditunggu sehingga tali pusatnya tertanggal sebelum anda memberikan bayi sebarang jenis urutan. Selain kerana bayi masih terlalu ‘kecil dan lembut’, ia adalah untuk mengelakkan sebarang jenis jangkitan pada tali pusat bayi apabila terkena minyak.
Namun, sekiranya bayi anda dilahirkan pra-matang, anda dinasihatkan agar menunggu sehingga melangkaui tempoh ‘due date’ sebenar bayiuntuk mengelakkan sebarang kecederaan fizikal.
Persediaan Sebelum Mula Mengurut
Sebelum mula mengurut, anda boleh ‘meminta kebenaran’ atau memberitahu bayi bahawa anda akan mula mangurutnya. Walaupun tidak memahami perkataan, bayi akan dapat mengesan petanda ini apabila anda memulakan sesi urutan seterusnya.
Dapatkan posisi yang selesa untuk anda mengurut. Pastikan suhu bilik tidak terlalu sejuk.
Mengikut pengalaman, eloklah pakaikan lampin dahulu sekiranya anda mengurut bayi selepas mandi. Takut bayi kesejukan dan mungkin akan terkencing.

Cara mengurut langkah demi langkah oleh International Association Of Infant Massage / Foto Kredit: www.iaim.org.uk
Cara Mengurut Bayi Yang Betul, Langkah Demi Langkah
Melalui laman web kesihatan ini, kami ingin berkongsi cara mengurut bayi yang betul, langkah demi langkah.
Cara Mengurut Bayi Di Bahagian Kaki

Urutan bayi berlangsung selama 10-30 minit, bergantung kepada keselesaan bayi anda. Seelok-eloknya bayi diurut selepas mandi kerana ketika ini bayi berasa selesa, tidak terlalu letih, dan tidak meragam.
Untuk memulakannya, gunakan beberapa titik minyak telon atau minyak aromaterapi yang sesuai untuk bayi. Titikkan pada tangan anda dahulu supaya tangan anda tidak terlalu sejuk. Kemudian, mula mengurut tapak kaki bayi dengan lembut dan perlahan. Urutkan daripada tumit ke atas, menghadap ibu jari.
Teruskan dengan urutan lembut ke bahagian kaki hingga pinggang. Mulakan pada bahagian buku lali, paha, sehingga ke pinggang. Elakkan mengurut bahagian kemaluan bayi. Pegangkan kaki bayi dengan cermat dan urut lembut ke arah perutnya untuk mengeluarkan angin.

Cara Mengurut Bayi Di Bahagian Atas Badan

Cara mengurut bayi di bahagian badan atas adalah dengan memulakannya pada bahu. Urut lembut ke arah dadanya.
Kemudian, urutkan lengan bayi daripada bahu ke pergelangan tangan. Cuba elakkan minyak urut daripada terkena tangan bayi. Jika ini berlaku, lapkan tangan bayi sebelum bayi memasukkannya ke dalam mulut.
Bahagian perut bayi adalah sangat sensitif, lebih-lebih lagi sekiranya tali pusat masih belum tertanggal. Oleh itu, pastikan perut bayi anda berada dalam keadaan lembut sebelum mengurut. Jangan urut perutnya jika bayi baru lepas menyusu. Jauhkan tangan anda daripada tali pusat sekiranya ia masih belum tertanggal.

Cara Mengurut Bayi Di Bahagian Muka Dan Belakang Badan

Gunakan jari-jemari untuk menyentuh bahagian muka bayi dengan lembut. Mulakan pada bahagian tengah dahi ke bawah, hingga ke bahagian pipi. Jangan dipicit atau ditekan, cukup sekadar menyentuhnya dengan sapuan lembut. Harus berhati-hati kerana bahagian kepala bayi sangat lembut dan terlebih tekanan boleh memudaratkannya secara serius.
Jika bayi anda nampak selesa dengan urutan, pusingkan bahagian badannya dan teruskan mengurut bahagian belakangnya pula. Urutkan daripada bahagian atas badan hingga ke ibu jari kaki.
Seperkara yang perlu anda ingat, pastikan anda mengurut bayi semasa anda berada dalam keadaan gembira dan tidak tertekan atau terlalu letih. Jika bayi kelihatan tidak selesa, tidak perlulah meneruskan sesi urutan yang terlalu lama. Cari masa yang sesuai dan praktikkan cara mengurut bayi ini hanya setelah bayi anda bertenang.

Jika bayi anda mempunyai alahan, atau terkena ruam, cuba hentikan penggunaan sebarang minyak atau losyen kepada bayi buat sementara waktu. Dapatkan nasihat doktor untuk mengetahui punca sebenar alahan tersebut.

Mulakan Dengan Perlahan, Anda Akan Terbiasa
Sekiranya bayi anda berasa amat selesa dengan urutan anda, teruskanlah mengurut! Anda boleh selalu mengurut bayi anda sehinggalah mereka besar.
Tapi, jangan berkecil hati sekiranya bayi merengek dan tidak mahu diurut. Mungkin mereka belum biasa dan tidak besedia.
Bagi yang Muslim, anda digalakkan membaca zikir atau doa semasa mengurut. Anda juga boleh bercakap dengan bayi untuk mengelakkannya daripada berasa tidak selesa.
Mereka juga boleh diajar untuk mengurut anda kelak. Bukankah lebih mesra begitu?
*Sumber diagram daripada RaisingChildren.net.au.


Anak Hiperaktif Tak Semestinya ADHD. 9 Cara ‘Simple’ Bantu Mereka Lebih Fokus

“Cikgu cakap kat sekolah Faiq ni susah betul nak ikut arahan. Asyik melompat sana-sini. Ada apa-apa yang tak kena ke? Macam mana nak buat dia lebih fokus ya?”
Attention span atau konsentrasi adalah amat penting bagi seorang individu, termasuklah anak kecil. Ini kerana, ia adalah kunci kepada proses pembelajaran. Seringkali ibu dan ayah mengeluh apabila anak terlalu aktif dan tidak mengendahkan apa yang diperkatakan atau ditunjukkan kepada mereka.

Secara fitrahnya anak kecil memang suka bermain. Mereka sangat aktif dan lebih terjurus untuk melakukan sesuatu yang mereka suka. Namun, ini tidak bermakna bahawa anak kecil tidak berkemampuan untuk menumpukan perhatian.
Berapa Lamakah Anak Kecil Sepatutnya Fokus?
Tidak dinafikan, terdapat pelbagai faktor yang mempengaruhi attention span anak-anak; contohnya waktu, tempat, kesihatan, keselesaan, dan kecenderungan minat masing-masing.

Namun menurut sebuah artikel dari Parents.com, pakar perkembangan kanak-kanak, Dr. Elizabeth Matheis berpendapat formula rule of thumb yang boleh diguna pakai secara kasar adalah: Usia x 4 minit

Ini bermaksud seorang anak berusia 4 tahun sudah boleh menumpukan perhatian selama lebih kurang 16 minit (4 tahun x 5 minit = 20 minit) dan begitulah seterusnya.

9 Cara Mudah Melatih Konsentrasi Anak Anda
Anak yang aktif tidak semestinya ADHD. Namun, mereka mungkin perlu dilatih untuk lebih fokus. Berikut adalah beberapa perkara yang boleh diusahakan untuk meningkatkan konsentrasi anak anda.
1. Kurangkan Gangguan TV / Gajet
Apabila anak berada di rumah, bantu anak untuk fokus dengan mengurangkan stimulasi yang dapat mengganggu tumpuannya. Contohnya, muzik, TV, atau gajet. Anak-anak mudah hilang tumpuan apabila mendengar bunyi-bunyian sebegini.
Memang pada awalnya kita akan rasa kekok apabila mendengar keluhan anak-anak yang ‘kebosanan’. Tapi, cuba tunggu seketika dan perhatikan kesannya. Sebenarnya otak kita tidak diprogramkan untuk berada dalam mod ‘on-the-go’ setiap masa. Ia juga perlu berehat dan memperlahankan prosesnya.
Dengan mempunyai sedikit masa ‘senyap’ ini, otak mereka akan menjadi lebih relaks, lari daripada stimulasi atau rangsangan yang tidak penting, serta membantu minda untuk lebih fokus dan kreatif.
Foto Kredit: momtastic.com
2. Tetapkan Rutin
Menetapkan rutin dan mengulanginya setiap hari akan membantu anak lebih disiplin. Secara tidak langsung, ia akan berubah menjadi tabiat di mana minda mereka telah di’set’ secara automatik untuk bangun tidur, makan, bermain, dan sebagainya.
Bagi anak kecil, semua rutin ini membantu mereka mengagak apa yang bakal berlaku dan mempersiapkan mental mereka untuk lebih fokus.
Foto Kredit: pinterest.com
3. Organisasi Ruang
Persekitaran yang baik dan selesa dapat mengelakkan mereka daripada gangguan yang tidak sepatutnya. Kalau semuanya bersepah dan berserak, lebih mudah fikiran mereka terganggu.
Lebih baik jika bilik mereka dilengkapi dengan perabot yang mudah dicapai, dilabel, dan sesuai dengan ketinggian. Dengan cara ini, mereka dapat belajar menerima arahan dengan lebih mudah dan membiasakan diri untuk mengorganisasikan ruang peribadi masing-masing.
Foto Kredit: pbceda.org
4. Ajar Anak Bergilir-gilir
Ajarkan anak untuk bergilir-gilir dalam hal-hal yang mudah di rumah. Contohnya semasa bermain tangkap bola, bercerita, atau apa-apa permainan lain.
Secara tidak langsung, ini akan mengajar mereka untuk bersabar dan memberi perhatian apabila seseorang yang lain sedang melakukan sesuatu.
Foto Kredit: scenter.nl
5. Latih Sambil Bermain
Salah satu cara yang dianjurkan menerusi scholastic.com ini juga cukup unik. Permainan ‘slow motion’ adalah permainan fizikal yang memerlukan anak untuk bergerak paling perlahan apabila disuruh bergerak dari satu titik ke titik yang lain. Atau ‘freeze’ yang memerlukan anak untuk berhenti daripada melakukan apa-apa yang sedang mereka lakukan.
Kedua-dua permainan ini amat menghiburkan di samping mengajar anak untuk lebih alert dan fokus terhadap aktiviti fizikal yang sedang mereka lakukan.
Selain itu, bolehlah juga ajak mereka bermain puzzle, blok binaan, menyusun bentuk, play doh, kad memori, dan sebagainya.
Foto Kredit: ourhousefamilies.org
6. Aktiviti Fizikal & Outdoor
Penelitian telah membuktikan bahawa aktiviti fizikal seperti bersukan atau senaman sekurang-kurangnya 30 minit setiap hari dapat membantu kanak-kanak menyalurkan tenaga dengan lebih berkesan.
Selain itu, bawalah mereka menghirup udara segar di taman permainan atau di halaman rumah. Kalau asyik terperap di dalam rumah pun, tak boleh juga. Aktiviti outdoor dapat membantu mereka menghilangkan stres, menggalakkan sifat meneroka, mengasah kemahiran sosial, dan baik untuk kesihatan mental mereka.
Foto Kredit: daliulian.net
7. Rehat Yang Cukup
Rehat memainkan peranan penting dalam menentukan kecerdasan mental dan fizikal anak. Walaupun mereka bergerak ke sana ke mari, ia tidak bermakna mereka tidak letih.
Menurut sumber, waktu tidur anak yang minimum adalah 12 jam semasa bayi, 11 jam bagi anak berusia 3-4 tahun, dan 10 jam bagi anak berusia 5-7 tahun. Jika kurang daripada itu, mereka dianggap tidak cukup tidur.
Jadi, semak semula waktu tidur dan waktu bangun mereka. Jika ia terlalu pendek, cuba dapatkan sedikit tidur siang untuk menampung kekurangan waktu tersebut.
Foto Kredit: nydailynews.com
8. Kenal Pasti Minat Mereka
Tidak semua anak suka membaca dan melakukan aktiviti ‘senyap’. Tapi jika dikenalkan dengan bahan yang menarik minat mereka, mereka mungkin akan mengejutkan anda.
Contohnya jika anak sukakan dinosaur, carilah bahan bacaan bertema dinosaur. Bahan bacaan juga tidak semestinya buku. Anda boleh menggunakan flash card, poster, alatan kraf, atau apa-apa saja. Jangan terhadkan minda anda!
Foto Kredit: trendhunter.com
9. Duduk Bersama Anak
Ada kajian mendapati bahawa anak kecil akan bermain dengan sesebuah permainan lebih lama apabila salah seorang ibu atau ayah ada bersama mereka. Prinsip ini juga boleh diaplikasikan kepada anak-anak yang lebih besar atau sudah bersekolah, namun dengan cara yang sedikit berbeza.
Contohnya, apabila anak sedang mewarna atau menulis, kita boleh duduk di meja yang sama dan lakukan perkara lain contohnya membaca buku atau membuat kerja. Dari semasa ke semasa, pandang dan senyum kepada mereka. Biarkan mereka fokus dan beri kata-kata positif untuk mereka melakukan tugasan sehingga siap.
Foto Kredit: psyciencia.com
Mulakan Dari Bawah
Apapun, jangan terlalu memaksa anak dan lihatlah juga pada kesesuaian masa untuk melatih mereka. Ada yang lebih senang fokus pada waktu pagi, selepas mandi, atau sebelum tidur. Begitu juga dengan ibu bapa. Kalau ‘kena’ waktu kita sibuk, penat, dan tension, tentu lebih mudah nampak kesalahan mereka, bukan?
Oleh itu, mulakan latihan ini dengan menetapkan tempoh yang pendek, sekitar 5 minit. Kemudian berhenti dan beri peluang mereka melakukan sesuatu yang mereka suka. Setelah target anda tercapai, barulah tingkatkan masa konsentrasi sedikit demi sedikit, sekitar 30 saat / 1 minit.


5 Cara Meningkatkan Kesuburan Lelaki & Kualiti Sperma – Dr Hamid Arshat

Masalah ketidaksuburan bermakna masalah untuk mendapatkan zurait di mana ketiadaan konsepsi selepas satu tahun persetubuhan biasa tanpa sebarang kontraseptif.
Ia boleh berpunca daripada masalah kesuburan pada wanita atau lelaki itu sendiri.

Berikut adalah beberapa cara mudah yang anda boleh lakukan untuk meningkatkan kualiti sperma lelaki menurut Dr Hamid Arshat, iaitu seorang Pakar Perbidanan / Doktor Sakit Puan yang tersohor di Malaysia melalui posting terkini beliau di Facebook.

5 Cara Meningkatkan Kesuburan Lelaki – Dr Hamid Arshat
Kegagalan untuk hamil dan dapatkan zuriat bukan sahaja disebabkan masalah-masalah penyakit pada isteri, malah pihak suami dikatakan menjadi punca masalah dalam 20-30 %.

1. Elakkan Kepanasan Pada Zakar
Kepanasan badan khususnya jika terkena pada buah zakar dikatakan bolih mengurangkan dan melemahkan benih-benih lelaki.
Pekerja-pekerja yang terdedah matahari terik atau kilang berhawa panas, pemandu bas lori jarak jauh, mereka yang suka letak laptop atas riba menyebabkan kepanasannya kena buah zakar.
Elakkan juga sering mandi air panas.

Pakai seluar dalam yang longgar saperti boxer.
Mandi air sejuk khususnya lepas balik kerja.
Boleh juga letakkan ice pack yang telah dibekukan dalam peti ais pada bawah buah zakar selama 30 minit lepas balik kerja. Kesejukkan meningkatkan pergerakkan benih-benih.

Foto Kredit: shopping.indiatimes.com
2. Perkara Yang Perlu Dijauhi

Semua jenis rokok tembakau.
Minuman yang mengadungi alcohol. Arak, whisky , beer dll.
Kurangkan minuman yang mengadungi kafeine.
Jauhkan minuman air yang mengadungi chlorine – air paip.
Dadah
Gula dan manisan – minuman2 soft drink , soda, kordel , juz dalam kotak.
Segala jenis fast food, junk foods. Jauhkan deep fried dan charcoal bbq.
Jauhkan pewangi dan kosmatik yang bukan organik.
Racun serangga (pesticides dan insecticides) dan segala bahan plastik dan styrofoam kerana kandungan xeno estrogen.

3. Makanan Berkhasiat & Berzat

Makan banyak buah dan sayuran. Bayam, kangkung, sawi, kobis, keladi, keledek, boccoli. Biasakan makan ulam.
Minum jus dari buah dan sayuran buatan sendiri. – Contohnya jus epal, oren, carrots, papaya , nenas, mangga, tembikai , avokado dll.
Makan seafood. Oyster mengandongi logam zinc , baik untuk benih.
Kekacang dan biji-bijian. Brazil nuts, almond , walnut mengandungi selenium, biji sunflower, biji anggur dan labu baik untuk benih lelaki.
Biji papaya – pahit rasanya. Ada kajian ia meningkatkan benih lelaki.
Ikan mackerel, kembong, tenggiri , sardine dan salmon. Sumber omega 3.

4. Pengambilan Suplemen
Makan multivitamins – banyak jenama dalam pasaran- perlu mengandungi vitamin B, A logam-logam termasuk zinc.

Vitamin C 1-2 gm setiap hari
Vitamin E 400 IU Setiap hari
Fish oil 1000 mg dua kali sehari.

Herbal supplement, antaranya produk-produk dari herba seperti;

Speman
Kapikachu
Tribestan
Saw palmeto
Panax ginseng

5. Rawatan / Ubat Hormon

Testosterone – hormon lelaki. Ada yang diberi secara suntikan atau dimakan dalam bentuk tablets. In perlu pengawasan doktor.
HCG. Sejenis hormon yang diberi secara suntikan olih doktor.
Ubat subur clomid – makan setengah biji pagi dan setengah petang. Setiap hari selama 3 bulan.

*Sumber: Facebook rasmi Dr Hamid Arshat


Cara Menjadi Ibu Bapa Yang Baik. Mesti Baca 10 Prinsip Ini!

Cara Menjadi Ibu Bapa Yang Baik
Saya meyakini bahawa sebagai ibu bapa, kita mahu memberikan yang terbaik untuk anak-anak. Mendidik serta membesarkan anak-anak di zaman yang serba mencabar ini, memberikan sedikit kegusaran dan tekanan kepada ibu bapa muda. Kengkangan tugas yang menghimpit dan kos kehidupan yang semakin mencanak naik, menyebabkan ibu bapa dan anak-anak menjadi 2 entiti yang sangat berbeza.
Bagi ibu bapa yang benar-benar mementingkan pendidikan serta pengasuhan anak, mereka pasti sentiasa mencari ruang serta peluang bagi memberikan yang terbaik buat anak-anak. Ada yang pergi ke ceramah-ceramah, membaca buku keibubapaan dan menghantar anak-anak ke sekolah atau pusat asuhan yang terbaik.

Apakah cara yang paling baik bagi  menjadi ibu bapa yang terbaik buat anak-anak? Kita hanya berusaha dan merancang. Mudah-mudahan dengan usaha, maka kita dapat sama-sama membesarkan anak-anak dengan berjaya di zaman yang hebat ini. 10 prinsip di bawah ini akan memberikan sedikit panduan bagi ibu bapa muda mengaplikasi prinsip keibubapaan kepada anak-anak.
Prinsip 1

Ibu bapa adalah cermin anak-anak!

Berhati-hatilah duhai ibu bapa dengan segala tingkah laku serta percakapan kita di hadapan anak-anak. Apa sahaja yang kita lakukan di rumah mahu pun apa yang sering terkeluar dari mulut kita, akan mudah ditiru oleh anak-anak. Ibu bapa yang melazimkan ucapan terima kasih di dalam serta di luar rumah, pasti akan mendapati anak-anak juga biasa menyebut ucapan itu. Ibu bapa yang bersikap kasar terhadap anak-anak, pasti mendapati anak-anak juga bersikap kasar terhadap orang lain.
Prinsip 2
Berpadalah dalam menunjukkan kasih sayang
Sememangnya kasih sayang dan cinta tidak berbelah bahagi akan memberikan kepuasan kepada kita dan juga anak-anak. Gula dan garam yang berlebihan pasti membawa penyakit. Begitu juga dengan kasih sayang. Pemberian hadiah yang tidak sistematik dan tanpa had akan menjadi racun kepada anak-anak. Kita tidak digalakkan memberikan hadiah setiap masa dan menyogok anak-anak dengan kemewahan semata-mata agar mereka mendapat kepuasan dan mendapat apa sahaja yang mereka kehendaki. Sekali sekala didiklah anak-anak agar bersikap sabar dalam meminta sesuatu. Perasaan kecewa atau marah kadang-kadang perlu bagi mengimbangkan kehidupan. Moga mereka kenal bahawa dunia ini penuh dengan ujian dan kesukaran.
Prinsip 3
Libatkan diri dalam kehidupan anak-anak
Ibu bapa muda kadang terperangkap dengan kerjaya dan keluarga. Antara mengejar kemewahan dan memenuhi keperluan anak-anak. Ibu bapa perlu tahu yang mana keutamaan, keperluan mahu pun kehendak. Menghadiri hari sukan anak-anak atau bertemu klien untuk projek besar. Solat jemaah dan mengaji Al-Qur’an bersama keluarga atau memilih pulang lewat dari pejabat untuk menyiapkan kertas kerja untuk esok hari.
Prinsip 4
Mendidik anak-anak mengikut zaman, perkembangan serta umurnya
Mendidik anak-anak yang berumur 3 tahun dan 13 tahun adalah sangat berbeza. Anak yang berumur 3 tahun biasanya akan menunjukkan ketidakpuasan hati dengan berguling di atas lantai dan menangis sekuat hati. Anak berumur 13 tahun pula mungkin akan lebih menyendiri dan mencari kawan-kawan untuk menenangkan jiwa. Bagaimana menanganinya? Maka amat penting ibu bapa mendalami dunia keibubapaan bagi memenuhi keperluan anak-anak mengikut zaman, perkembangan serta umurnya.
Prinsip 5
Adakan dan cipta peraturan
Anak-anak perlu dididik dengan batasan tertentu. Di mana-mana sahaja perlu ada peraturan dan undang-undang yang perlu diikuti termasuklah di rumah. Kajian menunjukkan bahawa anak-anak yang biasa mengikut peraturan ketika kecil akan lebih mudah mengurus diri apabila sudah besar. Peraturan yang boleh kita lakukan di rumah seperti makan bersama, meletakkan baju kotor di bakul yang sepatutnya, menyusun kasut, menonton televisyen pada waktu yang ditetapkan sahaja dan sebagainya.
Prinsip 6
Memberikan kebebasan membuat keputusan
Kita boleh memberikan mereka pilihan. Kita boleh mendidik anak-anak agar pandai membuat keputusan mereka sendiri. Mereka memerlukan sedikit kebebasan bagi  menentukan minat serta kecendurangan mereka selagi ia tidak melampaui batas dan mendapat tunjuk ajar serta panduan ibu bapa. Contohnya anak-anak minat bermain kereta. Maka berikan mereka kebebasan untuk meminati apa yang mereka suka. Anak-anak yang meminati bola sepak untuk pilihan sukan ko-kurikulumnya pasti akan gembira jika dia diberi kebebasan untuk memilih sukan kegemarannya daripada dipaksa memilih hoki yang tidak diminatinya.
Prinsip 7
Konsisten dengan didikan yang diberikan
Ibu bapa usah jadi seperti lalang. Perlu konsisten dengan peraturan dan didikan yang diberikan. Contohnya jika anak tidak memasukkan baju kotor ke dalam bakul sepatutnya, tanyakan mengapa dia perlakukan sedemikian. Jika kita membiarkan sahaja, dia pasti akan melakukannya sekali lagi kerana dia tahu kita tidak kisah akan perlakuannya. Contoh lain adalah seperti solat. Kita bertegas agar anak melakukan solat pada waktunya. Jika kita tidak konsisten dengan peraturan tersebut, maka anak akan mengambil mudah akan perkara tersebut.
Prinsip 8
Tidak melampau-lampau dalam mendisiplinkan anak
Herdikan, pukulan, makian, jeritan adalah tidak patut dilakukan oleh ibu bapa kepada anak-anak. Di dalam hadith tentang solat, Nabi membenarkan kita memukul anak jika tidak solat pada umur 10 tahun, itu pun menurut Dr Abdullah Nasih Ulwan di dalam buku Tarbiyatul Aulad menyatakan bahawa bukan semudah itu untuk ibu bapa menjatuhkan hukum. 10 tahun pendidikan perlu diberikan dahulu kepada anak-anak. Jika selama 10 tahun itu anak-anak tidak dididik dengan baik, maka tidak wajar sama sekali anak-anak dipukul. Itu bab solat. Umur 10 tahun baru dibenarkan untuk pukul. Bagaimana pula anak yang berumur 5 atau 6 tahun? Kesalahannya hanya menumpahkan air atau berebut permainan. Adakah kesalahan itu lebih besar dari solat? Maka pukulan dan seumpamanya adalah tidak wajar dilakukan ke atas anak-anak. Jika ia perlu sekali pun perlulah berumur 10 tahun ke atas dan memukul atas alasan memberikan pengajaran dan bukan untuk mencederakannya. Perlu diingat bahawa memukul adalah jalan yang paling terakhir sekali setelah segala usaha dilakukan menemui jalan buntu dan ibu bapa sudah mula berputus asa.
Prinsip 9
Menjelaskan kepada anak tentang segala peraturan dan keputusan
Ramai juga di kalangan ibu bapa yang menggunakan kuasa vetonya dalam segala hal. Anak-anak perlu juga tahu mengapa peraturan atau keputusan ini dibuat. Maka penjelasan sangat perlu bagi memberikan gambaran yang baik kepada anak-anak. Contohnya, mengapa ayah tidak membenarkan anak menonton televisyen dari jam 7 hingga 8 malam – kerana waktu itu mereka wajib solat jemaah dan membaca Al-Qur’an bersama. Mengapa baju kotor perlu diletakkan di dalam bakul – kerana memudahkan ibu untuk melakukan proses membasuh baju.
Prinsip 10
Semua ahli wajib saling menghormati
Bukan anak sahaja yang mesti menghormati ayah dan ibunya. Kita juga sebagai ibu bapa mesti menghormati segala hak-hak seorang anak. Hak seorang anak untuk diperlakukan dengan baik, hak anak untuk dihormati, hak anak untuk dilayan dengan saksama, hak anak untuk memiliki barang peribadi miliknya dan sebagainya. Jika mereka dihormati, maka mereka juga akan menghormati kita sebagai ibu bapa mereka.
Jika ada masa, boleh baca dari dua orang tokoh terkemuka ini, iaitua Dato’ Dr Haji Mohd Fadzilah Kamsah yang berkongi 50 tips keluarga bahagia dalam Islam dan juga 8 tips keluarga bahagia dari Ustazah Siti Nor Bahyah Mahamood.
Selamat menjadi ibu bapa yang hebat!


Kalau Sayang Buah Pinggang, Jaganya Dengan 7 Cara ini

Menjaga kesihatan buah pinggang seringkali dianggap remeh pabila kita tidak menyedari kepentingannya.
Buah pinggang antara organ terpenting dalam badan kerana ia menapis kekotoran seperti toksin.

Mengapa Perlu Menjaga Kesihatan Buah Pinggang?
Toksin boleh menjadi bahaya di mana jika tidak dikeluarkan boleh memudaratkan kesihatan.
Apabila toksin keluar melalui perkumuhan, maka seseorang itu dapat menjalani kehidupan dengan sihat untuk jangka masa yang lama.

Sebab itu, pentingnya kita menjaga kesihatan buah pinggang.

Foto Kredit: prezi.com
7 Cara Menjaga Kesihatan Buah Pinggang
1. Minum Air Kosong Dengan Banyak
Cecair yang banyak membantu membersihkan buah pinggang dengan efektif. Semua toksin yang terkumpul dalam badan akan dikeluarkan.
Minum air dengan banyak iaitu lebih daripada lapan gelas sehari jika cuaca panas. Minum air juga membantu mengatasi masalah batu karang.
Foto Kredit: natural-health-journals.com
2. Kurangkan Makanan Tinggi Gula dan Garam
Kurangkan pengambilan makanan sudah proses, tinggi kandungan gula dan garam.
Ambil lebih buah-buahan dan sayur-sayuran.
3. Banyakkan Minum Jus Epal
Selain air masak, elok juga amalkan minum air jus epal segar yang kaya dengan vitamin C untuk membersihkan buah pinggang.
Lagi bagus ‘blend’ sendiri kerana jika dibeli, kandungan gulanya pula tinggi.
Foto Kredit: onlineremedies.in
4. Makan Buah Tembikai
Mengandungi banyak air, anda boleh juga amalkan makan buah tembikai untuk mencuci buah pinggang.
Lebih banyak anda berkumuh, lebih banyak toksin akan keluar daripada badan.
5. Masukkan Ikan Dalam Menu Harian
Makan ikan yang tinggi kandungan Omega-3 seperti salmon, kembung dan sardin.
Makanan ini mengandungi asid lemak yang baik untuk menjaga kesihatan buah pinggang.
Foto Kredit: thecolekitchen.wordpress.com
6. Elak Merokok
Asap rokok boleh menyebabkan buah pinggang rosak.
Ia bukan saja memberi kesan kepada perokok tegar, tetapi juga kepada mereka yang sentiasa terdedah kepada asap rokok.
Jadi, sayangilah diri anda dan cuba elakkan merokok di tempat awam.
7. Jalani Hidup Yang Aktif
Selain mengawal makan, anda juga perlu selalu bersenam untuk mengelakkan obesiti yang boleh menjadi penyebab kepada pelbagai penyakit.
Ini adalah kunci kepada pencegahan pelbagai penyakit!
Perlunya Menjaga Kesihatan Buah Pinggang Sejak Awal
Sementara ia masih berfungsi sepenuhnya, amalkan cara hidup yang sihat sedari awal. Sekali ia rosak, sudah tidak berguna lagi.
Foto Kredit: healthcareworkersalary.com
Bayangkan, kalau terpaksa melalui proses dialisis tentu menyeksakan. Bukan itu saja, malah memakan belanja ribuan ringgit untuk ‘menapis’ kekotoran dalam darah gara-gara buah pinggang gagal berfungsi.
Maka, cegahlah sebelum parah!


4 Cara Menyambut Kelahiran Bayi Menurut Islam. Ada Adab & Doa Tertentu.

Cara Menyambut Kelahiran Bayi Menurut Islam
Tangisan bayi yang pertama kali menangis selepas dilahirkan amat membahagiakan hati ibu dan ayahnya. Serta-merta kesakitan dan kepayahan sepanjang proses bersalin si ibu hilang.
Sebelum belajar adab menyambut kelahiran bayi, suami perlu belajar adab ketika isteri mengandung. Seterusnya, ikuti barulah belajar apakah adab yang perlu dilakukan sejurus bayi dilahirkan.

1. Azan dan iqamah
Selepas itu, bayi yang comel, montok dan berambut lebat itu diserahkan kepada ayah untuk pertama kali diperdengarkan kalimah tauhid iaitu azan di telinga sebelah kanan dan iqamah di telinga sebelah kiri.
Rahsia azan dan iqamah buat bayi yang baru dilahirkan ialah syaitan akan lari daripada kalimah azan itu, walaupun sebelum itu dia ternanti-nanti kelahiran anak itu.

Selain itu, hikmah pertama kali yang didengari oleh telinga bayi ialah kalimah seruan yang mulia yang mengandungi kebesaran Allah s.w.t dan kata-kata dua kalimah syahadah.

Hal ini diibaratkan seperti mentalkinkan kepada si bayi akan kebesaran syiar Islam. Kesan azan ini akan sampai terus ke lubuk hatinya dan kesan ini akan kekal, In Shaa Allah.
Rasulullah SAW begitu teliti mengajar umatnya tentang hal ini. Baginda begitu mengambil berat tentang aqidah tauhid dan iman. Serta pemerhatiannya hendak menghalau syaitan dan hawa nafsu, sejak dari mula anak itu menghidu udara di dunia ini dan bernafas untuk hidup.

2. Doa
Digalakkan membaca surah ayatul kursi, surah Al-Ikhlas, Al-Falaq dan An-Nas. Disertakan juga doa khusus untuk bayi yang baru lahir iaitu :
Maksudnya : “Aku mohon perlindungan untuk anakku dengan kalimah-kalimah Allah s.w.t yang sempurna dari segala gangguan syaitan dan dari segala binatang serta dari segala sorotan mata yang dapat membawa akibat buruk kepada apa yang dilihatnya”.

3. Tahnik
Tahnik ialah mengunyah kurma dan memindahkan ke lidah anak yang baru dilahirkan. Caranya ialah letakkan kurma yang telah dikunyahkan ke hujung jari, lalu masukkan perlahan-lahan hujung jari itu ke dalam mulut bayi yang baru dilahirkan. Kemudian, gerakkan jari ke kanan dan kiri dengan lemah lembut sehingga meliputi ke serata mulut anak kecil dengan kurma yang dikunyah tadi.
Jika tidak ada kurma, boleh digantikan dengan madu dan seumpamanya asalkan ia manis.
Hikmah bertahnik ialah urat-urat di sekitar mulut bayi akan menjadi kuat dengan gerakan lidah. Hal ini memudahkan bayi menghisap susu ibunya dengan kuat secara semulajadi.
Perbuatan tahnik ini diutamakan dilakukan oleh seorang yang soleh dan taqwa untuk mengambil berkatnya supaya harapan anak itu kelak akan menjadi seorang yang soleh dan bertaqwa pula, In Shaa Allah.

4. Memberi ucapan tahniah dan hadiah
Sunnat bagi seseorang Muslim segera untuk menggembirakan saudara Muslimnya yang lain apabila dia mendapat seorang anak. Caranya ialah dengan mengucapkan tahniah dan menimbulkan perasaan gembira di dalam hatinya. Hal ini akan merapatkan silaturrahim, menimbulkan kasih saying dan kemesraan di antara keluarga-keluarga Muslim.
Al-Quran telah menyebut tentang hal ini di dalam kisah Nabi Ibrahim pada Surah Hud, ayat 69 hingga 71.
Selain itu, dianjurkan supaya memohon doa bagi dirinya dan anak yang baru lahir itu. Semoga Allah s.w.t memelihara anak itu dari segala yang tidak baik.
Untuk makluman tambahan, boleh rujuk Bab Adat Resam Kelahiran: Kaum Melayu, Buku Kerja Program Integrasi Keagamaan, Program Latihan Khidmat Negara Malaysia; Edisi kedua 2008, m/s 33-35 di Wikipedia.
Jangan sampai kalut sangat. Bersedia dengan senarai barang bayi ke hospital. Download dan guna checklist ibu bersalin yang kami sediakan ini.
Selamat mendapat baby baru!


8 Cara Menyimpan Bawang & Stok Bahan Dapur Agar Tahan Lebih Lama

“Hari tu balik kampung sebab ’emergency’, tak sempat nak habiskan barang dapur. Baru tinggal 2-3 hari, dah nak layu semua stok bahan dapur. Santan dan cili kisar pun dah berbau masam. Membazirlah kalau kena buang semua ni…”
Biasanya lepas beli barang dapur, kita pun sumbatlah segala benda dalam peti sejuk. Kita ingatkan, semua bahan yang disimpan dalam peti sejuk boleh tahan lebih lama, bukan?

Sebenarnya, bukanlah semua bahan dapur boleh disimpan dengan cara yang sama. Malah, suhu sejuk itu mungkin tidak sesuai bagi sesetengah barang dapur kerana kelembapan yang akan merosakkannya.
Foto Kredit: shutterstock.com

8 Petua Simpan Stok Bahan Dapur Agar Tahan Lebih Lama
Di sini kami kongsikan beberapa cara menyimpan bawang serta bahan dapur yang biasa digunakan agar dapat tahan lebih lama.

1. Santan / Kelapa Parut
Trik menyimpan santan adalah dengan memasukkan sedikit garam kasar ke dalam santan dan kacau rata. Kemudian, simpan dalam peti sejuk seperti biasa. Boleh juga simpan santan dalam plastik bersih yang berikat dalam bahagian beku (freezer) tanpa garam.
Bagi kelapa parut pula, anda juga boleh menggunakan cara yang sama. Atau, ada cara yang lebih comel dan praktikal – gumpalkannya kepada bebola seperti dalam gambar. Boleh tambahkan sedikit air kalau terlalu kering. Lepas itu simpan dalam bekas bertutup dan masukkan dalam freezer. Boleh tahan sampai 2-3 bulan! Senang sangat kalau nak gunakan dalam kuantiti sedikit, ambil saja beberapa ketul yang diperlukan.
Foto Kredit: pangravykadaicurry.blogspot.my
2. Cili Kisar
Cara membuat cili kisar perlulah betul supaya ia boleh tahan lama.
Pertama, gunting dan basuh bersih-bersih. Kemudian, rebuskan hingga mendidih Lebih lama mendidih lebih bagus supaya cilinya masak dan tahan lama. Sama juga dengan cara menyimpan bawang kisar, seeloknya kisar cili yang ditambah dengan minyak dan bukan dengan air. Seeloknya, pastikan bijinya dibuang terlebih dahulu.
Cili kisar yang dibuat di rumah tak boleh disimpan di bahagian chiller macam cili giling atau cili boh yang kita beli di pasar raya. Sebabnya, cili yang dibuat sendiri tiada pengawet dan hanya boleh bertahan dalam tempoh 1 minggu sahaja. Maka, kalau nak tahan lebih lama, masukkan dalam bekas kedap udara dan disimpan di bahagian freezer.

3. Bawang Segar & Bawang Kisar
Cara menyimpan bawang yang betul adalah dengan meletakkannya di bahagian yang mempunyai pengaliran udara seperti dalam raga kecil. Ketika menyimpannya, anda juga harus menjauhkan bawang merah daripada sayuran lain supaya bawang tersebut tidak mudah busuk.
Untuk menjimatkan masa memasak, kini lebih ramai yang akan mengupas bawang secara pukal. Cara menyimpan bawang merah atau bawang putih yang dikupas pula perlu lebih cermat kerana ia lebih mudah rosak. Jangan basuh lepas dikupas kerana kelembapan boleh menyebabkannya lembik dan cepat rosak. Ia perlu diletakkannya dalam bekas yang kedap udara agar tidak dicemari oleh bahan makanan lain dalam peti sejuk.
Cara menyimpan bawang kisar pula lebih kurang sama dengan bawang yang dikupas, cuma bezanya, anda boleh letakkan sedikit garam dalam bawang yang hendak dikisar. Kemudian simpan dalam peti sejuk atau freezer untuk tahan lebih lama.
Foto Kredit: jurnaldeoas.ro
4. Tauge
Tauge mudah layu jika dibiarkan terlalu lama dan warnanya akan bertukar menjadi coklat dan lembik hanya dalam beberapa hari jika tidak disimpan dengan betul.
Untuk memperpanjangkan jangka hayatnya, anda boleh menyimpannya dalam sebuah bekas berisi air dan dicampur dengan jus lemon. Tauge ini akan tahan segar dan rangup sehingga sekurang-kurangnya seminggu. Kalau tak ada lemon, boleh gantikan dengan sedikit garam.
Foto Kredit: realfoodtips.com
5. Halia, Lengkuas, Kunyit
Bahan 3 serangkai ini lebih kurang sama rupanya. Dan cara penyimpanannya juga lebih kurang sama.
Bagi halia, lengkuas, atau kunyit yang belum dikupas, anda boleh simpan dalam bekas berisi air. Tapi, pastikan airnya ditukar setiap 3-4 hari. Jangan dibiarkan berlendir ya. Dengan cara ini, ketiga-tiga bahan tersebut akan kekal segar selama lebih 2 bulan walaupun tanpa dimasukkan ke dalam peti sejuk.
Bagi halia, lengkuas, dan kunyit yang dah dikupas, simpankan dalam bekas kedap udara dan simpankan dalam freezer.
Oleh kerana kunyit yang paling biasa digunakan, anda juga boleh membuat garam kunyit. Caranya mudah, blender kunyit segar bersama sedikit cuka dan garam. Simpankan dalam freezer dan ia boleh tahan hingga lebih sebulan. Kalau nak memasak ikan goreng atau ayam goreng, lumurkan saja. Boleh cuka tambahkan bawang putih atau halia jika anda suka kombinasi tersebut.
Foto Kredit: fullspeeduws.wordpress.com
6. Kentang
Mencuci kentang sebelum menyimpannya boleh membuat kentang menjadi lembap dan mudah ditumbuhi bakteria hingga ia cepat rosak. Selain itu, mungkin ramai tak tahu bahawa kelembapan yang tinggi dalam peti sejuk boleh mempercepatkan pertumbuhan tunas.
Seperkara lagi, elakkan menyimpan kentang dengan bawang kerana jika disimpan berdekatan kerana gas yang dihasilkan oleh keduanya akan saling menjadikannya cepat rosak.
Foto Kredit: sapirshop.com
7. Pisang
Pisang adalah salah satu buah yang paling cepat masak dan busuk. Salah satu cara yang baik untuk menyimpannya adalah dengan cara menggantung kerana ada aliran udara.
Selain itu, boleh juga bungkuskan batang pisang dengan plastik. Cara ini akan mengehadkan kadar oksigen yang masuk dan memperlahankan proses kematangannya.
Foto Kredit: somewhatsimple.com
8. Sayuran Hijau
Sayur berdaun boleh tahan lebih lama jika balut dengan tisu sebelum disimpan dalam bekas kedap udara atau beg plastik ziplock. Apabila dalam peti sejuk, ia melindungi sayur daripada lecur atau layu.
Satu lagi cara adalah dengan merendam sayuran di dalam air garam selama 2-3 minit. Kemudian toskan airnya dan simpan dalam bekas kedap udara sebelum disimpan dalam peti sejuk.
Foto Kredit: pinterest.com
Mudah, Bukan?
Semoga dengan perkongsian beberapa petua ini, ia dapat menjimatkan masa anda daripada berulang-alik ke pasar. Dalam masa yang sama, boleh juga elakkan pembaziran dan memudahkan kegunaan harian.
Selamat mencuba!


“Ish bertuah betullah adik dengan abang ni, dah makan roti dan jem bukannya nak simpan balik dalam peti sejuk. Dah banyak kali beritahu cara menyimpan makanan dalam peti sejuk dengan betul. Taklah cepat basi nanti.”
Tahukah anda cara menyimpan makanan sebenarnya berbeza mengikut jenis? Bahkan, tidak semua makanan elok disimpan dalam peti sejuk. Ada yang lebih sesuai diletak dalam suhu bilik untuk mengekalkan rasa dan kualitinya.

Jadi apakah bahan yang tidak sesuai disimpan dalam peti sejuk?
Foto Kredit: shutterstock.com

14 Makanan Yang Tak Sepatutnya Disimpan Dalam Peti Sejuk
Berikut adalah 14 jenis bahan makanan yang tak sepatutnya anda simpan dalam peti sejuk. Kalau ada, bolehlah keluarkan sekarang!

1. Sos cili
Sos cili sebenarnya tidak perlu disimpan dalam peti sejuk. Cukuplah diletak di dalam almari / kabinet dalam suhu bilik.
Suhu sejuk menjadikan pengaliran daripada dalam botol menjadi agak perlahan dan rasanya juga boleh terjejas.
Foto Kredit: zmescience.com
2. Bawang
Elakkan menyimpan bawang dalam peti sejuk, lebih-lebih lagi bawang yang sudah dipotong. Bakteria mudah melekat dan menghasilkan bau yang kurang menyenangkan.
Foto Kredit: jurnaldeoas.ro
3. Ubi kentang
Kelembapan dalam peti sejuk mempercepatkan proses pereputan ubi kentang. Ia lebih elok disimpan dalam raga berlubang dan persekitaran yang kering.
Foto Kredit: exeterengineering.com
4. Daun herba
Daun herba seperti daun sup, daun bawang, daun basil dan sebagainya tidak sesuai disimpan dalam peti sejuk. Ia akan menyerap semua bau dalam peti sejuk dan mudah menjadi kurang segar.

5. Buah-buahan muda
Jika ingin mempercepatkan proses kematangan buah, cara menyimpan makanan yang sebetulnya adalah dalam suhu bilik.
Buah-buahan yang disimpan dalam peti sejuk akan diperlahankan prosesnya daripada masak ranum.
Foto Kredit: flickr.com
6. Roti
Untuk mengekalkan rasa dan tekstur, sebaiknya balut dalam plastik berzip dan letak di atas meja.
Roti yang disimpan dalam peti sejuk akan tahan lebih lama, tetapi menjadi keras dan kering. Malah, ia cenderung menyerap aroma makanan yang disimpan lain dalam peti sejuk,
Foto Kredit: myhealthyeatinghabits.com
7. Buah Tomato
Menyimpan tomato dalam peti sejuk boleh menjejaskan rasa sedia ada, malah menjadikannya lebih cepat rosak.
Foto Kredit: totalgymdirect.com
8. Kopi
Lebih bagus simpan kopi dalam bekas yang tertutup rapat dengan suhu bilik. Serbuk kopi akan menjadi keras dan sukar diambil apabila ingin digunakan.
Foto Kredit: bodyandskincare1.blogspot.my
9. Madu
Madu asli sebenarnya tidak mempunyai tarikh luput kerana ia tidak akan rosak. Jadi ia tidak perlu disimpan dalam peti sejuk. Untuk mengekalkan rasa dan kualiti madu, letakkannya di tempat yang tidak terdedah kepada haba.
Foto Kredit: estetikbody.ru
10. Minyak masak
Sebaiknya letakkan minyak masak di sudut dapur. Begitu juga dengan minyak lain seperti minyak zaitun atau minyak kelapa. Biasanya minyak sebegini boleh bertahan sehingga 2 tahun walaupun tidak disimpan dalam peti sejuk.

11. Beras
Beras tak perlu disimpan dalam peti sejuk. Sebaliknya, hanya nasi saja yang elok disimpan dalam peti sejuk untuk memperpanjangkan hayatnya.
Foto Kredit: bigapplecurry.com
12. Lada hitam
Semua jenis rempah seperti lada hitam biasanya lebih baik disimpan dalam suhu bilik. Suhu dingin boleh menjejaskan rasa dan teksturnya.

13. Lepa Kacang
Jem atau lepa kacang lebih mudah digunakan jika disimpan dalam suhu bilik. Namun, jika anda amat jarang menggunakannya, eloklah disimpan dalam peti sejuk.
Foto Kredit: bracpet.com
14. Bahan Bukan Makanan
Mungkin kedengaran pelik, tapi sebenarnya ada yang menyimpan bateri dalam peti sejuk supaya kapasitinya tidak terbebas lalu menyebabkannya tahan lama. Namun sebenarnya ia tidak semestinya akan memberi kesan kepada bateri untuk jangka masa panjang. Cuma, elakkan meletakkan bateri tersebut di tempat yang panas seperti di luar rumah yang terdedah kepada cahaya matahari.
Elakkan juga meletak alat solek / make-up dalam peti sejuk. Ini kerana, kerana suhu dingin boleh menjejaskan kestabilan bahan kimia di dalamnya.
Seperkara lagi, perlu diingat bahawa bahan bukan makanan tidak sesuai untuk disimpan dalam peti sejuk kerana ia mungkin akan mencemarkan makanan yang disimpan di dalamnya.
Foto Kredit: drink-milk.com
Praktikkan Cara Menyimpan Makanan Yang Betul
Selepas ini, pastikan anda mempraktikkan cara menyimpan makanan yang sesuai dalam peti sejuk agar tidak terjejas kualiti kandungan di dalamnya. Bukan itu sahaja, anda juga dapat menjimatkan ruang dalam peti sejuk.


Cara Simpan Sayur Dan Bahan Mentah Agar Tahan Lama. 2 Minggu Pun Masih Segar!

“Sayur ni baru beli 2 hari lepas, tapi dah mula nak layu dan kekuningan. Kena masak semuanya hari inilah nampaknya. Lain kali nak kena cari cara menyimpan sayur dan barang basah yang betul dalam peti sejuk. Tak payahlah nak ulang-alik ke pasar setiap 2-3 hari.”
Perasan tak, walaupun sayuran dah disimpan dalam peti sejuk, ia masih boleh menjadi layu dan kurang segar walaupun hanya selepas beberapa hari. Sebenarnya terdapat petua dan cara menyimpan sayur dan bahan-bahan mentah ini agar ia tahan lebih lama.

Berikut adalah perkongsian oleh Puan Maslina Misnan yang amat berguna. Ada langkah bergambar yang mudah difahami. Semoga ramai yang boleh merujuk dan mendapat manfaat daripadanya.
Cara Menyimpan Sayur Dan Barang Dapur Supaya Tahan Lama
Berikut adalah langkah demi langkah cara menyimpan sayur dan bahan mentah agar ia kekal segar dan boleh tahan lebih lama.

Cara Menyimpan Sayur
1. Rendam Sayur

Pertama sekali, rendamkan sayuran selama 5-10 minit. Biarkan semua sayuran tenggelam.
Untuk sayuran seperti kangkung dan bayam biasanya akan diasingkan kerana berpasir. Biarkan akarnya, jangan dipotong. Apabila nak masak nanti barulah potong dan bersihkan sekali lagi.

2. Tambah Garam
Taburkan sedikit garam sambil mencuci seperti biasa. Fungsi garam ini adalah untuk mencuci bekas-bekas bahan kimia atau racun serangga yang masih terlekat pada sayuran.
Rendamkan sebentar dalam air garam selama 10 minit.

3. Toskan
Kemudian, toskan sayur dan biarkan selama lebih kurag 5 minit.

4. Simpan Dalam Bekas
Sediakan bekas kedap udara dan susunkan sayuran hijau ini ke dalamnya.
Kalau nak jimatkan ruang, boleh juga menggunakan plastik kedap udara atau ‘ziplock bag’.

5. Ini Hasilnya Selepas 2 Minggu!
Ini stok sayuran Puan Maslina yang telah disimpan selama 2 minggu. Macam tak percaya bukan? Masih segar-bugar macam yang baru dibeli dari pasar!

Cara Menyimpan Sotong, Udang, Dan Ikan
Selain sayuran, Puan Maslina juga menunjukkan cara terbaik untuk anda menyimpan ikan, udang, dan sotong. Ada dikongsikan juga tips menyimpan ayam dan daging. Jom kita baca selanjutnya.

1. Cara Menyimpan Sotong
Mula-mula, cuci sotong dengan air sehingga bersih. Boleh juga dipotong siap-siap.

Kemudian, petuanya letak gula sedikit, dalam 1 sudu, bergantung kepada jumlah sotong.
Fungsi gula ini pula untuk memastikan sotong kekal segar. Mudah-mudahan apabila nak dimasak nanti, isinya akan tetap lembut.

Gaulkan sebati dan bolehlah disimpan ke dalam petia ais bahagian ‘freezer’.
Sebelum memasak, cucikan semula sotong. Ia tidak akan menjejaskan rasa masakan.

2. Cara Menyimpan Udang
Untuk menyimpan udang, caranya lebih kurang sama juga dengan sotong. Mula-mula, cuci bersih dan kemudian taburkan sedikit gula sebelum dimasukkan ke dalam peti ais.
Kalau nak siang dahulu kulit dan kepala pun boleh, tapi jangan terus dibuang kulit dan kepala udang tadi. Ia boleh digunakan lagi untuk membuat stok udang.
Sekiranya ada yang tak suka bubuh gula, boleh juga rendamkan udang dalam air dan disimpan dalam ‘freezer’.

Baiklah, ini kulit dan kepala udang yang telah disiang tadi.
Kita boleh membuat air rebusan udang atau stok udang. Memang sedap kalau dibuat mee rebus udang, char kuew teow, dan sebagainya.

Cuci atau kocak-kocakkan kulit udang ini dengan air bersih. Kemudian, direbus kosong saja dalam periuk atau kuali.

Tunggu sampai mendidih atau nampak macam dah masak. Bolehlah tutup api.

Kemudian, tapiskan kulitnya. Ada juga yang menggunakan kulit udang ini untuk di‘blend’ atau dikisar dengan sedikit air. Kemudian ditapis lagi untuk mendapatkan patinya. terpulanglah kepada anda suka yang macam mana ya.

Sejukkan sebentar dan bolehlah disimpan dalam peti sejuk seperti biasa. Memang menyedapkan masakan!

3. Cara Menyimpan Ikan
Seterusnya, ini cara menyimpan ikan.
Ikan semua boleh disiang, buang perut, dan dipotong terlebih dahulu. Tapi, petuanya jangan dibasuh supaya kekal segar.
Masukkan ikan beserta darah-darah ikan ke dalam bekas. Jangan risau, ia tidak akan menjejaskan rasa ikan dan baunya tidak akan melekat pada bekas apabila disimpan dalam ‘freezer’.

Lain-lain Tips Penyimpanan Bahan Mentah

Ayam – Cuci bersih dan terus simpan ke dalam ‘freezer’.
Daging – Kalau nak potong dahulu, boleh. Tapi, tak perlu cuci dan terus simpan dalam ‘freezer’. Bila nak guna baru cuci bersih.
Cara buat stok ayam dan daging guna cara merebus juga. Rebuskan ayam dan daging sampai separuh masak. Air rebusan boleh disimpan untuk dijadikan stok.

Gambar di atas ini adalah stok Puan Maslina dalam ‘freezer’ peti sejuknya. Yang atas adalah stok ayam, stok daging, stok udang, dan pes sambal. Jadi, bila nak masak, tinggal panaskan saja.
Yang di bawah adalah daging, ayam, ikan, dan sotong mentah. Semoga perkongsian ini dapat memberi manfaat kepada ibu-ibu dan semua yang suka memasak. Bahan dapur tahan lebih lama, nak masak pun senang, bukan?

Selamat mencuba!

*Perkongsian asal oleh Puan Maslina Misnan ini adalah melalui Facebook Group Masak Apa Hari Ini (MAHN) dan ia diterbitkan semula dengan kebenaran beliau. Beliau berkebolehan memasak pelbagai jenis makanan dan turut mengambil tempahan. Boleh follow Facebook beliau di sini.


6 Cara Menyimpan Susu Badan, Agar Tidak Cepat Rosak!

Cara Menyimpan Susu Badan
Bagi yang bercadang untuk menyusukan bayi secara eksklusif, ketahui cara penyimpanan susu yang betul. Ini kerana cara penyimpanan yang salah akan membuatkan susu rosak. Ikuti 6 tips mudah ini.

Foto Kredit: babble.com

1. Ikut kuantiti bayi
Simpan susu dalam jumlah yang diambil oleh bayi pada setiap kali penyusuan. Ini akan mengelakkan pembaziran. Kerja juga menjadi lebih mudah.

2. Label Dengan Betul
Label setiap bekas dengan tarikh, masa dan jumlah perahan. Beli sticker dan marker yang murah-murah di kedai-kedai alatulis.

3. Sediakan Ruang
Bukan ruang untuk simpan susu dalam peti sejuk. Maksudnya, jika susu dibekukan, tinggalkan sedikit ruang di dalam bekas untuk susu mengembang.

4. Jangan Campur
Foto Kredit: parenting.com.tw
Ini penting. Jangan sesekali mencampurkan susu yang baru diperah ke dalam perahan susu yang sudah disimpan. Susu yang elok, mungkin bercampur susu yang tidak elok. Maka semua susu berpotensi jadi rosak.

5. Freezer Paling Sejuk
Sentiasa simpan susu di bahagian yang paling sejuk di dalam peti sejuk atau di dalam bahagian dingin beku (bukan di bahagian pintu). Biasanya, ini tempat orang simpan ikan dan ayam, bukan sayur. Tidak perlu beli peti sejuk baru. Kemas, bersihkan dan sediakan ruang untuk simpan susu badan.

6. Sekali Guna Sahaja
Guna susu perahan sekali sahaja. Sebab itu diberitahu, simpan ikut kuantiti bayi. Jangan bekukan kembali susu yang telah dilarutkan.Tempoh Simpanan Susu Ibu:

Jangkamasa Simpanan Susu Badan
Untuk menyimpan susu perahan, ibu perlu ketahui suhu dan tempoh simpanan. Susu yang melangkaui tarikh luput adalah berbahaya untuk bayi.
Suhu bilik: Sehingga 8 jam
Peti sejuk: 24 – 48 jam
Dingin beku (peti sejuk dua pintu) : 3 bulan
Peti sejuk beku lampau (-20):  1 tahun
Untuk panduan lebih lanjut, rujuk jadual di bawah:
Jadual simpanan dan suhu untuk ‘breast milk’
Dapatkan informasi tentang jenama breast pump yang murah dan bagus dalam entri kami sebelum ini. Boleh juga rujuk entri satu lagi tentang cara simpan susu perahan ibu.
Semoga bermanfaat!


5 Cara Menyuburkan Tanaman Guna Sisa Bahan Dapur Je. Jimat, Selamat & Bebas Bahan Kimia!

“Meriahnya tengok kebun diorang ni. Gemuk-gemuk sayur tu. Geram je tengok… Guna baja apa agaknya ye?”
Ramai antara kita yang suka berkebun. Sejuk je mata tengok pokok-pokok kat luar rumah kan.

Lagi best kalau tanaman yang ditanam menjadi dan boleh dimakan. Dahlah dapat yang fresh, sihat-sihat pula lagi tu.
Siapa sangka, tanaman Puan Nurul yang kita tengok gemuk-gemuk ni rupanya tak pakai baja atau bahan kimia pun. Sebaliknya, beliau hanya menggunakan bahan-bahan dapur yang mudah didapati.

Wah, memang menarik ni. Dahlah jimat, selamat dan bebas bahan kimia kan?
Jom baca perkongsian beliau di bawah ini.
5 Cara Menyuburkan Tanaman Guna Sisa Bahan Dapur. Mudah, Jimat & Bebas Bahan Kimia
Inilah hasil kebun 100% bebas baja. Saya gunakan bahan-bahan mudah hasil lebihan atau sisa di dapur saja. Saya pun sebenarnya budak baru belajar. Alhamdulillah dengan cara ni tanaman tetap subur tanpa perlu baja tambahan.
Di sini saya kongsikan cara menyuburkan tanaman yang saya amalkan.
1. Air Basuhan Beras
Saya wajib siram hari-hari setiap pagi dan petang guna air beras. Saya tak guna air paip dah.
Kalau ada lebih boleh simpan. Tapi air beras yang disimpan untuk kegunaan seterusnya kena dicampur dengan air paip ya. Jangan guna air peram 100% sebab bila ia diperam air akan jadi masam.
Sambil siram pokok bolehlah sambil sembang-sembang dengan dia. Ini pun petua juga.

2. Air Peraman Kulit Bawang & Sisa Sayur Dan Buah (Bokashi Tea)
Campurkan semua kulit bawang, kulit telur, sisa-sisa sayur, air beras dan lain-lain. Selang-selikan dengan gula merah. Peramkan selama lebih kurang seminggu.
(Kalau tak ada gula merah guna gula biasa pun ok je).
Hasilnya kita boleh buat siram pokok guna air peraman (Bokashi Tea) ni seminggu sekali.
Cara nak guna, ambil Bokashi Tea dan campur air dengan nisbah 1:10 (bokashi tea : air paip)
*Kalau nak tahu baja yang dibuat menjadi, ia akan berbau masam-masam. Kalau berbau busuk maknanya air peraman tu tak menjadi ya.

3. Kulit Telur
Satu lagi bahan dapur yang boleh digunakan ialah kulit telur.
Bila dah masak telur, kulitnya simpan. Jemurkan bagi betul- betul kering.
Kemudian hancurkan dan goreng kering dalam kuali sampai warna jadi perang atau kulit telur tu betul-betul garing. Jangan sampai hangit pulak ye.
Lepas tu sejukkan dan kisar sampai halus. Gunakan untuk tabur dekat pokok nanti.

4. Kulit Bawang
Kulit bawang yang dah dikupas pun boleh simpan.
Gunakan untuk tabur dekat pangkal pokok.

5. Spray Bawang Putih Untuk Elakkan Serangga Perosak
Bawang putih pun banyak khasiatnya untuk bantu suburkan pokok.
Ia boleh digunakan untuk elakkan serangga perosak tanpa guna racun serangga kimia.
Caranya kisar bawang putih buat spray dekat pokok. Sukatan ikut suka asalkan bila kita sembur, bau bawang putih tu melekat dekat pokok.
Bawang putih jangan buang, rendam je dalam spray tu. Bila nak guna nanti boleh tambah air je.

Cara Yang Selamat, Jimat & Sihat Pokoknya
Inilah cara yang saya gunakan untuk tanaman-tanaman saya. Dari mula-mula tanam guna bahan-bahan ni je dan tak pernah guna baja apa-apa yang lain.
Semoga perkongsian ini bermanfaat. Tak rugi kita berkebun tau. Seronok bila dapat tengok hasilnya.
Selamat mencuba.
*Cara menyuburkan tanaman ini dikongsikan oleh Puan Nurul melalui Facebook. Ia telah disunting dan diterbitkan semula dengan kebenaran. Sebarang pertanyaan, boleh rujuk post asal di SINI.


5 Cara Semulajadi Merancang Kehamilan, Tanpa Kesan Sampingan

“Ingat nak tunggu anak 2 tahun baru nak ada ‘baby’ lagi. Tapi, macamana cara merancang kehamilan secara semulajadi ya? Kalau ambil ubat takut ‘effect’ pada susu badan pula. Nak pakai IUD atau implan rasa seram pula. Manalah tahu ada kesan sampingan lain.”
Menurut saranan WHO, tahap kesihatan wanita untuk kembali hamil setelah melahirkan anak adalah 2 tahun. Ini kerana setelah menjarakkan kehamilan selama 2 tahun, luka bersalin atau pembedahan telah sembuh sepenuhnya.

Anak pula telah lengkap tempoh menyusu, manakala emosi juga lebih bersedia untuk menerima kehadiran bayi baru.

Adakah Ibu Menyusu Masih Boleh Hamil Lagi Walaupun Haid Belum Tetap?
Setelah bersalin, setiap wanita berpeluang untuk mengandung lagi walaupun ada yang belum datang haid dengan tetap.

Ini kerana, proses ovulasi masih berlaku dalam rahim wanita. Ramai wanita yang telah mengandung apabila mula berhubungan seks dengan suami selesai berpantang.
Maka, wanita perlu mengambil langkah pencegahan sekiranya bercadang untuk menjarakkan kehamilan.
Foto Kredit: akronchildrens.org
5 Cara Merancang Kehamilan Secara Semulajadi, Tanpa Ubat
Di klinik kesihatan, biasanya jururawat atau doktor akan bertanyakan sama ada anda berminat untuk mengambil sebarang langkah perancang keluarga semasa lawatan ‘check up’ bayi.
Biasanya kaedah yang ditawarkan adalah pil perancang, suntikan, IUD, atau implan. Setiapnya memiliki keberkesanan tersendiri dan kesesuaiannya bergantung kepada tubuh seseorang. Ia mungkin akan mendatangkan sedikit kesan sampingan sekiranya tidak serasi dengan anda.
Berikut adalah 5 cara merancang kehamilan secara semulajadi yang boleh dicuba, tanpa penggunaan sebarang ubat-ubatan.

1. Mencatat Suhu Badan Setiap Hari
Cara merancang kehamilan ini memerlukan wanita untuk menyukat suhu badan asa setiap hari.
Ini kerana, fasa kesuburan seseorang wanita biasanya dapat dijangka melalui kenaikan suhu badan.
Termometer khas, iaitu basal body themometer perlu digunakan untuk menyukat suhu badan dengan tepat kerana perbezaan suhu adalah tidak begitu banyak.
Suhu diambil setiap hari dan diplotkan sebagai graf. Jika diteliti, setiap bulan ianya akan mempunyai pattern yang serupa.
Namun, harus diingatkan suhu badan boleh dipengaruhi oleh beberapa faktor luaran seperti tidur yang terganggu atau demam.
Pasangan yang menggunakan kaedah suhu ini perlu mengelakkan hubungan seks sehingga tiga hari selepas meningkatnya suhu badan.
Foto Kredit: zoombaby.co.uk
2. Mengenalpasti Perubahan Cecair Pada Faraj
Merujuk kepada Dr Zubaidi, apabila cecair faraj muncul, wanita boleh mengenalpasti tekstur dan warnanya untuk mengetahui sama ada tubuhnya sedang subur atau sebaliknya.

Jika diperhatikan dengan teliti, faraj akan terasa kering selepas tamatnya haid. Kekeringan ini bermaksud ovulasi belum lagi berlaku dan peluang kehamilan adalah rendah.
Kemudian, terdapat sedikit cecair faraj yang akan muncul. Jika cecair faraj kental, pekat, dan berwarna putih atau krim, ini bermakna seseorang wanita menghampiri waktu ovulasi.
Peluang untuk hamil adalah amat tinggi apabila cecair faraj ini bertukar kepada warna jernih, licin, dan mudah diregangkan. Maka, hubungan seksual perlu dielakkan jika anda merancang untuk menjarakkan kehamilan.

Walaubagaimanapun, anda dinasihatkan untuk memperhatikan cecair ini pada awal pagi kerana cecair faraj boleh dipengaruhi oleh aktiviti lain pada waktu siang.
Foto Kredit: hdimagelib.com
3. Kaedah Beritma
Kaedah ini turut dikenali sebagai kaedah kalendar kerana wanita perlu merekodkan kitaran haid selama enam bulan.
Kitaran haid biasanya selama 28 hari, tapi julatnya boleh di antara 23 hingga 35 hari, dan masih dikira sebagai normal. Kitaran haid dikira dari ‘hari pertama pendarahan’ hinggalah ke ‘hari pertama haid yang berikutnya’.
Setelah mendapat kitaran yang tetap, anda boleh membuat sedikit pengiraan untuk mendapatkan waktu subur.
Cara mengiranya adalah seperti berikut:

Untuk kitaran haid yang ‘terpendek’, tolak harinya sebanyak 18 hari. Ini memberikan hari pertama kesuburan.
Untuk kitaran haid yang ‘terpanjang’, tolak 11 hari, ini memberikan hari terakhir kesuburan.

Sebagai contoh, sekiranya sepanjang enam bulan penelitian kitaran haid didapati kitaran terpendek adalah 25 hari manakala yang terpanjang pula adalah 35 hari, cara mengiranya adalah begini:

Kitaran terpendek tolak 18 hari: 25hari -18hari = 7 hari
Kitaran terpanjang tolak 11 hari: 35hari – 11 hari>= 24 hari

Ini bermakna, hubungan seksual perlu dielakkan sepanjang hari ke-7 hingga ke hari ke-24 kerana tempoh tersebut adalah waktu subur.
Untuk memudahkan, anda boleh memanfaatkan teknologi dengan menggunakan beberapa aplikasi telefon pintar yang membantu kiraan di atas seperti naturalcycles.com, cyclebeads.com, atau Kindara Fertility Tracker.
Foto Kredit: telegraph.co.uk
4. Menyusu Badan Dengan Tetap
Menurut Prof. Madya Dr. Shah Reza Johan Noor melalui sebuah artikel dalam akhbar tempatan, cara merancang kehamilan yang paling mudah adalah melalui penyusuan badan secara ekslusif.
Untuk menjayakannya, selang di antara penyusuan hendaklah tidak melebihi 4 jam pada sebelah siangnya dan tidak pula melebihi 6 jam pada malam hari.
Menurut beliau lagi, sekiranya penyusuan diselangselikan dengan susu formula, lagi cepatlah kitaran haid wanita akan bermula. Ini mempercepatkan kebarangkalian untuk mengandung.
Kaedah ini turut dikeali sebagai laktasi amenorrhoea secara saintifiknya. Ia dikatakan lebih berkesan dipraktikkan oleh wanita yang agak berumur disebabkan oleh pertambahan faktor fisiologi kesuburan yang menurun dengan peningkatan umur.
Walaupun kaedah ini mempunyai 2% kebarangkalian untuk mengandung pada 6 bulan pertama selepas kelahiran, risiko mengandung akan memuncak apabila haid kembali.
Foto Kredit: popsugar.com
5. Ejakulasi Luar Faraj
Perbuatan mengeluarkan air mani di luar faraj wanita dikenali sebagai ‘azal dari segi Islam.
Kaedah ini juga sering digelar ‘pancut luar’, bermaksud si suami hanya akan mengeluarkan air mani di luar faraj apabila hampir klimaks.
Melalui cara ini, kebarangkalian untuk hamil adalah rendah kerana air mani perlu memasuki faraj, seterusnya ke vagina, dan bertemu dengan telur wanita (ovum).
Hal ini pernah berlaku sejak zaman Nabi SAW. Menurut JAKIM, hukum ‘azal dan semua jenis perancang kehamilan bersifat sementara adalah harus bagi pasangan yang berkahwin secara sah.
Foto Kredit: supercompressor.com
Biasanya Berkesan, Tapi Bergantung Kepada Keadaan Tubuh Badan
Harus diingatkan, walaupun mengamalkan cara merancang kehamilan ini dengan teliti, namun masih ada kebarangkalian untuk mengandung kerana perkiraan kita mungkin ada juga kesilapannya.
Faktor ketepatannya juga boleh dipengaruhi oleh tubuh badan kita apabila melalui kondisi tertentu seperti stres, keletihan, tidak tetap haid ataupun sedang mengambil ubat tertentu.
Menurut sumber dari Utusan Malaysia, 25% dari mereka yang mengamalkannya mungkin mengandung dengan tidak sengaja. Namun, ramai yang selesa dengan kaedah ini kerana ia tidak melibatkan pengambilan sebarang ubat mahupun kesan sampingan terhadap kesihatan.


7 Cara Merangsang Anak Membaca Dengan Cepat. Sangat Mudah!

Cara Merangsang Anak Membaca
Secara dasarnya, semua kanak-kanak suka membaca. Rangsang anak bercakap dan membaca perlukan pertolongan ibu-bapa. Namun, jika kegemaran dan keinginan membaca itu tidak dirangsang, ia akan menyukarkan anak-anak untuk pandai membaca. Di dalam Islam itu sendiri, membaca dan menuntut ilmu itu adalah satu tuntutan yang sangat besar kesannya.
Firman Allah s.w.t di dalam surah Al-Alaq ayat 1-5:

“Bacalah dengan (menyebut) nama Tuhanmu yang menciptakan. Dia telah menciptakan manusia dari segumpal darah. Bacalah, dan Tuhanmulah yang Maha Mulia. Yang mengajar (manusia) dengan pena. Dia mengajarkan manusia apa yang tidak diketahuinya.”
Ayat inilah yang diajarkan kepada Nabi Muhammad s.a.w semasa awal perintah dakwah kepada baginda. Intipati kejayaan dakwah baginda ini adalah bermula daripada tuntutan untuk pandai membaca, menuntut ilmu dan kemudian menyebarkannya.

Ruh inilah yang ingin kita ingin tanamkan kepada anak-anak, bahawa dengan membaca maka Islam akan jadi terkenal dengan dakwah lisan dan penulisan. Tanpa tahu membaca, mana mungkin untuk seorang anak yakin kepada dirinya sendiri, berani berhadapan dengan orang lain, berbicara, bercerita dan menulis. Pelajari cara merangsang anak membaca agar dia tidak ketinggalan.

Pendedahan awal
Tahukah anda bahawa, semakin awal kita mendedahkan anak kepada pembacaan, semakin awal anak boleh membaca. Seawal mana dan waktu bilakah yang paling sesuai untuk kita mengajar anak membaca? Jawapannya seawal yang mungkin iaitu ketika bayi lagi.
Pada zaman moden ini, kemahiran membaca adalah amat penting dalam kehidupan manusia. Oleh itu, seseorang itu harus menyedari dan memiliki kemahiran membaca sejak dari awal lagi kerana tanpa kemahiran tersebut, seseorang itu akan mengalami pelbagai kesukaran untuk menjalani kehidupan harian di negara moden.
Perbezaan yang ketara
Cuba kita bayangkan antara anak yang pandai membaca dan tidak mahir membaca? Mereka pasti berbeza dari segi keterampilan dalam menuntut ilmu. Anak yang pandai membaca sangat sensitif terhadap persekitarannya dan teruja untuk mengetahui banyak perkara. Mereka akan banyak bertanya dan mengumpul maklumat melalui pembacaannya.
Berbanding dengan anak yang tidak mahir membaca, mereka akan mudah merendah diri, tidak bergaul mesra dan kadangkala tidak mahu langsung bercampur dengan orang lain. Mereka akan rasa tersisih dan lambat mengetahui tentang sesuatu perkara. Dari sini, kita boleh tahu yang cara merangsang anak membaca itu sangat penting, dan memberi kesan pada masa depan mereka.
Kajian
Satu kajian telah dilakukan di Malaysia pada tahun 2009, hampir 90 peratus daripada 3,116,200 orang kanak-kanak bawah umur empat tahun ke bawah tidak mendapat pendedahan sebarang program pendidikan awal kanak-kanak yang sangat penting bagi merangsang perkembangan awal kanak-kanak. Adakah kita mahukan anak kita salah seorang yang tidak mendapat pendedahan?
Apakah Kelebihan Membaca Bagi Anak-Anak?

Bagaimana Cara Merangsang Anak Membaca?
Bagi yang tertanya-tanya, bagaimana cara merangsang anak membaca dengan cepat, ikuti tips di bawah ini:
1. Bercakap dengan jelas
Sebelum anak didedahkan kepada bahan-bahan bacaan, anak-anak didedahkan dahulu dengan proses perkembangan bahasanya. Di rumah kita bercakap dengan jelas kepada mereka dan menggunakan banyak perbendahaaraan kata. Ini akan membantu mereka di dalam proses membaca kerana mereka akan mudah menyebut perkataan-perkataan yang mereka pernah dengar dan praktikkan.
2. Pendedahan awal
Dedahkan minat membaca ini sejak dari awal lagi iaitu ketika anak masih bayi. Bukanlah sesuatu yang mustahil untuk mengajar anak membaca ketika bayi. Bercakap dengan kerap kepada bayi anda adalah satu proses awal sebelum mendedahkan mereka kepada buku bacaa. Jadi mulakannya dari sekarang!
3. Ajak anak berbual
Galakkan anak-anak untuk bercakap seperti memberikan pandangan dan pendapat. Ini membantu mereka untuk mempraktikkan perkataan-perkataan yang mereka dengar.
4. Tunjuk gambar dan cerita
Mulakan pembacaan awal dengan buku bergambar. Kita ceritakan tentang gambar tersebut dan kemudian galakkan pula anak untuk bercerita tentang gambar tersebut.
5. Jangan sampai memaksa
Lakukan aktiviti pembacaan dalam susasana yang gembira dan jauh dari tekanan. Ramai ibubapa yang ingin anak cepat membaca, namun lakukannya dalam cara yang tidak memaksa. Berilah anak kebebasan dan berikan dia sedikit ruang untuk belajar dalam keadaan yang menggembirakannya.
6. Tunjukkan contoh pada anak
Jadikanlah amalan membaca itu satu budaya di dalam keluarga. Jika kita adalah ibubapa yang suka membaca, maka anak-anak juga akan rasa terangsang dengan membaca. Tiada paksaan dan mereka akan dengan sendirinya memilih buku dan mula melihat gambar-gambar yang menarik.
7. Izinkin anak pilih buku sendiri
Adakan ruang khas seperti perpustakaan mini untuk anak. Beri mereka ruang untuk memilih sendiri buku kegemaran mereka. Tidak mengapa jika hanya memilih buku yang sama kerana ia juga bagus untuk langkah awal membaca.

Akhir kata
Rangsangan berterusan amat perlu bagi memastikan anak dapat membaca seawal mungkin. Semoga dengan kemahiran membaca ini, anak akan lebih bijak, menjadi anak yang soleh dan solehah demi kepentingan Islam. Kalau anak ada menunjukkan sindrom lambat membaca, bawa jumpa doktor. Ini kerana anak tersebut mungkin ada risiko dyslexia.
Selamat membaca bersama anak!


10 Cara Merangsang Otak Bayi

Cara Merangsang Otak Bayi
Tahniah kerana anda memilih untuk menjadi ibu bapa yang hebat! Memiliki anak yang soleh, sihat dan pintar adalah idaman setiap ibu bapa. Tentu sahaja kita akan berbangga memiliki anak sebegini. Ramai yang berpendapat bahawa kecerdasan mahupun kebijaksanaan anak itu adalah warisan ibu bapanya, namun ianya sukar berlaku jika anak tersebut tidak dirangsang dari awal. Bayi yang baru lahir dikurniaan Allah dengan berjuta-juta sel yang berhubung. Sel ini pula akan terus berkembang pesat dan mencapai puncaknya apabila dia berumur 3 tahun.
Kajian mengatakan bahawa ketika usia kandungan 6 bulan, bayi sudah boleh merasai apa yang berlaku di sekelilingnya. Sehingganya umurnya 3 tahun, kemampuan otaknya dapat dioptimakan jika dia mendapat ransangan yang baik dan sewajarnya. Antara yang kita boleh lakukan ketika anak di dalam kandungan bagi merangsang otaknya adalah mengambil diet serta nutrisi yang baik dan berkahsiat. Komunikasi juga menurut sesetengah kajian akan merangsangnya. Ketika anak sudah dilahirkan, teruslah berkomunikasi dengan anak. Banyakkan sentuhan dan pelukan. Ini semua membantu merangsang otaknya dengan baik.

Berikut adalah 10 tip yang boleh anda lakukan bagi merangsang otak bayi:

 Urutan yang santai dapat merangsang sel saraf otak bayi.
Lakukan senaman ringan seperti menggerakkan tangan dan kakinya.
Berbicaralah dengan bayi kita. Walaupun anak tidak pun memahami apa yang dikatakan oleh ibu atau bapanya, namun ia boleh menjadikan anak mengetahui cara dan pola percakapan ibu bapanya.
Dengan gaya percakapan yang mempunyai intonasi tertentu, bayi akan terangsang dan membantu perkembangan otaknya.
Muzik juga dapat memberikan suasana yang merangsang buat bayi. Alunan ayat-ayat Al-Qur’an serta nasyid-nasyid yang indah, selalulah didengar kepada bayi.
Mulakan pembelajaran ringan yang santai dengan menunjukkannya gambar-gambar yang mempunyai kaitan dengan kehidupannya.
Bagi seorang bayi, ubahlah kedudukannya sesekali supaya dia boleh melihat dan belajar dari keadaan sekelilingnya.
Bawalah bayi anda keluar dan melihat keindahan alam dan makhluk di sekelilingnya.
Memeluk dan menyentuh bayi adalah salah satu rangsangan untuk otaknya. Lakukan sekerapnya!
Bermainlah dengan bayi. Dia pasti gembira dan bahagia.


Rupa-Rupanya Ini 5 Jenis Kandungan Makanan Yang Boleh ‘Trigger’ Ekzema Anak

“Rasanya dah pantang dah semua makanan yang doktor tak bagi makan..kenapa badan si kecik ni merah-merah lagi…”
Ibu-bapa yang anaknya hidap ekzima pasti sentiasa berhati-hati memilih makanan untuk mereka. Walaubagaimana pun, kadang-kadang ada kandungan makanan yang ibu bapa terlepas pandang yang sebenarnya boleh menyebabkan radang ekzema tersebut makin menjadi-jadi. Oleh itu, doktor ini telah kongsi 5 bahan makanan yang patut dihindari oleh penghidap ekzema khususnya anak kecil.

KANDUNGAN MAKANAN YANG PERLU ELAK

“Penghidap eczema. Pastikan bahan ini tiada dalam makanan anak! Sejak dah jadi mak-mak ni memang jadi habit bila beli makanan mulalah meneliti bahan-bahan apa guna untuk buat ramuan. Simple guide: Kalau ada bahan yang susah eja susah baca biasa memang saya elakkan. Namun untuk penghidap eczema, ada beberapa bahan yg mesti dielakkan supaya tak trigger flare eczema. Kalau tak elak, dalam masa 3 jam lepas makan mulalah ruam naik. Ada yang datang dengan simptom lain seperti pening, migraine, mudah marah, rasa nak demam, masalah kelakuan. Ni memang anak yang takde eczema pun kalau lepas beri makanan begini akan hadapi masalah kat atas.”

1. Nitrates

Nitrate adalah bahan yang diguna untuk preserve daging macam sosej, ham dan bacon. Menurut kajian dari Loblay, 43 peratus penghidap eczema alah dengan nitrate. Nitrate pun untuk yang tak ada eczema kena elak sebabnya adalah punca penyebab kanser dan kerosakan hati. So lepas ni burger, sosej, ham elakkan ye.
2. Pewarna makanan

Kalau nampak makanan warna pelik-pelik elakkan. Tatrazine menyebabkan eczema makin teruk. Bukan itu sahaja pewarna makanan mengikut kajian sebabkan anak ada masalah kelakuan dan rendah IQ. Kalau makanan biasa juga kerapkan baca label sebab ada pewarna diletakkan juga dalam cereal, breakfast cereal, butter, yoghurt, jejari ikan etc. Walaupun warna dia nampak natural kena hati-hati jugak sebab ada diletakkan pewarna.
3. Sulfites

Bahan yang digunakan untuk preserve daging, buah kering dan sayuran kering. Walaupun buah kering di pasaran dikira sebagai healthy snack tp ia kaya dgn sulfites dan boleh trigger eczema dan terukkan lagi eczema sedia ada. Elakkan buah-buahan dan sayur-sayuran kering yg dipreserve dengan sulfites.
4. MSG

35 peratus orang eczema alah dengan MSG sama ada secara natural (tomato) atau artificial. MSG jugak menyebabkan penuaan sebab mengurangkan kandungan glutathione dalam badan.
5. Salicylates
Contoh buah-buahan yang mengandungi salicyaltes
Salicylates merupakan bahan yang selalu ada dalam buah, sayuran, kekacang, herba. Biasanya alahan pada salicylates bersifat sementara disebabkan ketidakupayaan hati untuk detox, salicylates keluar dari badan. Jika anda alahan pada salicylates kurangkan makanan yg mengandungi salicylates. Pada masa yang sama improve kesihatan hati dengan mengambil makanan yang mengandungi glycine, vitamin B6 dan magnesium.
MENYEBABKAN MASALAH KELAKUAN, IQ & PUNCA KANSER

Saya rasa bukan orang eczema je perlu elakkan makanan yg mengandungi bahan kat atas tapi semua manusia kena elak. Ia bukan isu kulit merah tapi makanan sebegini juga menyebabkan masalah kelakuan, masalah IQ dan paling ditakuti antara makanan penyebab kanser. Seeloknya ubahlah diet kita. Badan nak pakai lama kan. Saya pun nak kena ubah jugak banyak ni. Jom sama-sama ubah. Nak sihat kembali pada fitrah.
*Lepas ni boleh lah lebih berhati-hati kan? 🙂
Sumber: Amalina Mohd Daud